
**บทสรุปสำหรับผู้บริหาร**

รายละเอียดสถานการณ์ด้านเศรษฐกิจแรงงานของจังหวัดตราด ไตรมาส 1 ปี 2559 สรุปได้ดังนี้


**ภาวะเศรษฐกิจ และภาวะการคลังจังหวัดตราด**

**เศรษฐกิจด้านอุปทาน(การผลิต**) พบว่า มีสัญญาณขยายตัวจากเดือนก่อนหน้าโดย**ดัชนีผลผลิตภาคบริการ** ขยายตัวร้อยละ 17.3 เมื่อ เทียบกับช่วงเดือนเดียวกันของปีก่อน ขยายตัวดีขึ้นจากเดือนก่อนหน้า โดยมีปัจจัยสนับสนุนจากจำนวนนักท่องเที่ยว และจำนวนผู้โดยสารผ่านสนามบินจังหวัดตราดที่เดินทางเข้าท่องเที่ยวเพิ่มขึ้น ซึ่งสถานการณ์การท่องเที่ยวของจังหวัดตราด ยังคงมีแนวโน้มขยายตัวดีขึ้นจากปัจจัยฤดูกาลที่เป็นช่วง High Season และส่งผลต่อยอดขายกิจการขายส่งขายปลีกให้ขยายตัวจากการจับจ่ายใช้สอย ของผู้บริโภคในจังหวัดมากขึ้น **ดัชนีผลผลิตภาคเกษตรกรรม**หดตัวร้อยละ -18.7 เมื่อเทียบกับ ช่วงเดือนเดียวกันของปีก่อน ปรับตัวดีขึ้นจาก เดือนก่อนหน้าจากปริมาณผลผลิตยางพารา ปลาขึ้นท่า และกุ้งขาวที่ปรับตัวดีขึ้น เนื่องจากความต้องการ ของผู้บริโภคที่มีอย่างต่อเนื่องจากเทศกาลปีใหม่ และตรุษจีน สำหรับปริมาณผลผลิตสับปะรดหดตัวลง จากเดือนก่อนหน้า **ขณะที่ดัชนีผลผลิตภาคอุตสาหกรรม** ขยายตัวร้อยละ 1.0 เมื่อเทียบกับช่วงเดือนเดียวกันของปีก่อน ชะลอตัวลงจาก เดือนก่อนหน้าจากปริมาณการใช้ไฟฟ้าภาคอุตสาหกรรมหดตัวลง ด้านการลงทุนในทุน จดทะเบียนภาคอุตสาหกรรม และจำนวนโรงงานภาคอุตสาหกรรมขยายตัวเพิ่มขึ้น เนื่องจากมีผู้ประกอบการมาขอจดทะเบียนโรงงานสกัดน้ำมันจากไม้กฤษณาเพิ่มขึ้น จำนวน 2 โรง



**เศรษฐกิจด้านอุปสงค์ (การใช้จ่าย)** พบว่า มีสัญญาณชะลอตัวลงจากเดือนก่อนหน้า โดย**ดัชนีการบริโภคภาคเอกชน**ขยายตัวร้อยละ 21.6 เมื่อเทียบกับช่วงเดือนเดียวกันของปีก่อน ชะลอตัวลงจากเดือนก่อนหน้าตามการชะลอตัวของปริมาณ การจำหน่ายรถจักรยานยนต์จดทะเบียนใหม่ และปริมาณการจำหน่ายรถยนต์นั่งส่วนบุคคลจดทะเบียนใหม่ เป็นผลมาจากราคาสินค้าเกษตรยังคงทรงตัวอยู่ในระดับต่ำประกอบกับผู้บริโภคบางส่วนได้ตัดสินใจ ซื้อรถยนต์ในช่วงปลายปีที่ผ่านมา ก่อนปรับราคาขึ้นตามโครงสร้างภาษีสรรพสามิตรถยนต์ใหม่ รวมถึงยอดการจัดเก็บภาษีมูลค่าเพิ่มที่ชะลอตัวลงจาก กลุ่มกิจการผลิตอาหารและเครื่องดื่ม กลุ่มกิจการ การผลิตผลิตภัณฑ์คอนกรีตเพื่อใช้ในการก่อสร้าง กลุ่มกิจการขายปลีกเชื้อเพลิงยานยนต์ กลุ่มกิจการขายยานยนต์ รวมถึงอุปกรณ์ยานยนต์และซ่อมยานยนต์ กลุ่มกิจการขายส่งไม้และวัสดุก่อสร้าง กลุ่มกิจการขายส่งสินค้าทั่วไป กลุ่มกิจการห้างสรรพสินค้า และกลุ่มกิจการขายปลีกสินค้าทั่วไป จัดเก็บได้ลดลง ในขณะที่การจัดเก็บภาษีสรรพสามิตที่จัดเก็บได้จากการผลิตสุราจัดเก็บได้ขยายตัวร้อยละ 52.0 เมื่อเทียบกับช่วงเดือนเดียวกันของปีก่อน จัดเก็บได้ดีขึ้นจากเดือนก่อนหน้า**ดัชนีการลงทุนภาคเอกชน**หดตัวร้อยละ -10.0 เมื่อเทียบกับช่วงเดือนเดียวกันของปีก่อน หดตัวจากเดือนก่อนหน้า จากพื้นที่ขออนุญาตก่อสร้างที่หดตัวลง เนื่องจากผู้ประกอบการส่วนใหญ่ยังรอประเมินความชัดเจนของการฟื้นตัว ของเศรษฐกิจ และแนวนโยบายต่างๆ ของภาครัฐ ประกอบกับปริมาณสินเชื่อเพื่อการลงทุนชะลอตัวลง เป็นผลมาจากธนาคารพาณิชย์เพิ่มความระมัดระวัง ในการปล่อยสินเชื่อมากขึ้น ในขณะที่ปริมาณ การจำหน่ายรถยนต์เพื่อการพาณิชย์ขยายตัวดีขึ้น สำหรับ**ดัชนีการใช้จ่ายภาครัฐ** ขยายตัวร้อยละ 25.8 เมื่อเทียบกับช่วงเดือนเดียวกันของปีก่อน ขยายตัวดีขึ้นจากเดือนก่อนหน้าเป็นผลมาจาก การเบิกจ่ายรายจ่ายลงทุนจากงบประมาณปีปัจจุบันเบิกจ่ายได้เพิ่มขึ้น เนื่องจากส่วนราชการเร่งรัด การเบิกจ่ายโครงการนโยบายรัฐบาล ได้แก่ โครงการมาตรการส่งเสริมความเป็นอยู่ระดับตำบล (ตำบลละ 5 ล้าน) โครงการการดำเนินงานตามมาตรการกระตุ้นการลงทุนขนาดเล็กของรัฐบาล (งบลงทุน : โครงการละ 1 ล้านบาท) และโครงการตามมาตรการสำคัญเร่งด่วน เพื่อช่วยเหลือเกษตรกร และความยากจน ในการส่งเสริมความเข้มแข็งอย่างยั่งยืน (กยจ.) เป็นจำนวนมาก ประกอบกับใกล้สิ้นสุดระยะเวลา ที่กำหนดในสัญญาของโครงการ จึงส่งผลให้ มีการเบิกจ่ายรายจ่ายลงทุนได้สูงขึ้น **ดัชนีมูลค่าการค้าชายแดนเฉลี่ย** ขยายตัวร้อยละ 19.0 เมื่อเทียบกับช่วงเดือนเดียวกันของปีก่อน ขยายตัวดีขึ้นจากเดือนก่อนหน้า ทั้งจากการนำเข้าและส่งออกสินค้าผ่านชายแดน

**เสถียรภาพเศรษฐกิจ** พบว่า อัตราเงินเฟ้อทั่วไปของจังหวัดในเดือนกุมภาพันธ์ 2559 ลดลงร้อยละ -0.1 เมื่อเทียบกับช่วงเดือนเดียวกันของ ปีก่อน จากการปรับตัวลดลงของดัชนีราคาหมวดอื่นๆ ที่ไม่ใช่อาหารและเครื่องดื่ม ลดลงร้อยละ -2.1 เนื่องมาจากดัชนีหมวดพาหนะ การขนส่ง และการสื่อสาร ลดลงร้อยละ -5.5 โดยดัชนีหมวดน้ำมันเชื้อเพลิง ลดลงร้อยละ -17.5 และดัชนีหมวดค่าโดยสารสาธารณะ ลดลงร้อยละ -1.3 สำหรับการจ้างงาน ในเดือนกุมภาพันธ์ 2559 ขยายตัวร้อยละ 1.1 เมื่อเทียบกับช่วงเดือนเดียวกันของปีก่อนการจ้างงานดีขึ้นเมื่อเทียบกับเดือนก่อนหน้า




**----------------------------**

ที่มา : สำนักงานคลังจังหวัดตราด

**สถานการณ์ด้านแรงงาน**

**ประชากรและกำลังแรงงาน** จังหวัดตราดมีประชากรผู้ที่มีอายุ ๑๕ ปีขึ้นไป จำนวน 224,488 คน เป็นผู้อยู่ในกำลังแรงงานรวม จำนวน 167,484 คน ผู้มีงานทำ จำนวน 166,788 คน (ร้อยละ 99.58) ผู้ว่างงาน จำนวน 696 คน (ร้อยละ 0.42) และไม่มีผู้รอฤดูกาลในไตรมาสนี้

**การมีงานทำ** ผู้มีงานทำในจังหวัดตราดจำนวน 166,788 คน (ร้อยละ 99.58) ทำงาน ในภาคเกษตร ผู้มีงานทำ จำนวน 77,956 คน (ร้อยละ 46.74) ที่ทำงานนอกภาคเกษตร และมีผู้ทำงาน ในสาขาการขายส่ง การขายปลีก มากที่สุด จำนวน 28,624 คน (ร้อยละ 32.22) รองลงมาคือการก่อสร้าง จำนวน 11,093 คน (ร้อยละ 12.49) และผู้มีงานทำส่วนใหญ่มีการศึกษาระดับต่ำกว่าประถมศึกษา จำนวน 57,169 คน (ร้อยละ 45.47)



**การว่างงาน** จังหวัดตราดพบว่ามีผู้ว่างงาน จำนวน 696 คน (ร้อยละ 0.42)

**แรงงานนอกระบบ** จากข้อมูลเบื้องต้นปี ๒๕๕8 มีผู้ทำงานอยู่ในแรงงานนอกระบบ จำนวน 97,883 คน คิดเป็นร้อยละ 58.69 ของผู้มีงานทำทั้งหมด โดยส่วนใหญ่จะทำงานในภาคเกษตร กล่าวคือ มีจำนวน 66,385 คน (ร้อยละ 67.82) และนอกภาคเกษตร จำนวน 31,498 คน (ร้อยละ 32.18) อุตสาหกรรมนอกภาคเกษตรที่มีแรงงานนอกระบบสูงสุด คือการขายส่ง ขายปลีก จำนวน 12,696 คน (ร้อยละ 40.31) รองลงมา คือ ที่พักแรม และบริการด้านอาหาร จำนวน 6,761 คน (ร้อยละ 21.47) ส่วนอาชีพที่มีการทำงานนอกระบบสูงสุด คือ ผู้ปฏิบัติงานที่มีฝีมือด้านการเกษตรและประมง จำนวน 60,128 คน (ร้อยละ 61.43) รองลงมา คือ พนักงานบริการ จำนวน 18,054 คน (ร้อยละ 18.44) สำหรับการศึกษาแรงงานนอกระบบส่วนใหญ่มีการศึกษาในระดับต่ำกว่าประถมศึกษา จำนวน 29,929 คน (ร้อยละ 30.58) รองลงมาคือ ระดับประถมศึกษา มีจำนวน 27,466 คน (ร้อยละ 28.06)

**การจัดหางานในประเทศ** ในช่วงไตรมาสที่ 1 ปี ๒๕๕9 (มกราคม - มีนาคม 2559) นายจ้าง/สถานประกอบการได้แจ้งตำแหน่งงานว่าง จำนวน 616 อัตรา โดยมีผู้สมัครงาน 276 คน และ การบรรจุงาน จำนวน 367 คน ส่วนตำแหน่งงานว่างตามระดับการศึกษาที่มีความต้องการสูงสุด คือระดับมัธยมศึกษามีความต้องการ จำนวน 224 อัตรา (ร้อยละ 36.36) รองลงมาเป็นระดับประถมศึกษาและต่ำกว่า จำนวน 113 อัตรา (ร้อยละ 18.34) และระดับ ปวส. มีความต้องการ 98 อัตรา (ร้อยละ 15.91) สำหรับอาชีพที่มีการบรรจุงานมากที่สุด คือ อาชีพพนักงานบริการ พนักงานขายในร้านค้าและตลาด มีจำนวน 111 คน (ร้อยละ 30.25) และอุตสาหกรรมที่มีตำแหน่งงานว่างมากที่สุด คือ อาชีพการขายส่ง และการขายปลีก การซ่อมยานยนต์ มีความต้องการ 153 อัตรา (ร้อยละ 41.69)


**แรงงานต่างด้าว** ที่เข้าเมืองโดยถูกต้องตามกฎหมายและได้รับอนุญาตให้ทำงาน ข้อมูลคงเหลือ ณ เดือนมีนาคม 2559 มีจำนวน 4 คน โดยแรงงานต่างด้าวทั้งหมดเป็นประเภทส่งเสริมการลงทุน จำนวน 4 คน (ร้อยละ 100)

สำหรับแรงงานต่างด้าวผ่านการพิสูจน์สัญชาติ เป็นแรงงานที่ได้รับอนุญาตให้มาทำงาน เป็นการชั่วคราว ๓ สัญชาติ คือ พม่า ลาว กัมพูชา เพื่อทดแทนการขาดแคลนแรงงานในจังหวัด ณ มีนาคม 2559 มีจำนวนทั้งสิ้น 30,486 คน จำแนกเป็นสัญชาติกัมพูชา จำนวน 27,501 คน (ร้อยละ 8.89) พม่า จำนวน 2,742 คน (ร้อยละ 18.39) และลาว จำนวน 243 คน (ร้อยละ 8.94)

**แรงงานไทยในต่างประเทศ** ในช่วงไตรมาสที่ 1 ปี ๒๕๕9 จังหวัดตราดมีผู้ลงทะเบียน แจ้งความประสงค์ไปทำงานต่างประเทศ จำนวน 2 คน เป็นผู้จบการศึกษาระดับปวช. ปวส. ปวท. อนุปริญญา และปริญญาตรี ในสัดส่วนที่เท่ากัน จำนวน 1 คน (ร้อยละ 50) ส่วนผู้ที่ได้รับอนุมัติไปทำงานต่างประเทศ มีจำนวน 3 คน ซึ่งส่วนใหญ่มีวิธีการเดินทางแบบ Re - Entry จำนวน 2 คน (ร้อยละ 100) ภูมิภาคที่แรงงานไทยในจังหวัดตราดไปทำงาน ได้แก่ ภูมิภาคเอเชีย จำนวน 2 คน (ร้อยละ 66.67) และภูมิภาคอื่นๆ จำนวน 1 คน (ร้อยละ 33.33)

**การพัฒนาศักยภาพแรงงาน** ในช่วงไตรมาส 1 ปี ๒๕๕9 พบว่า มีการฝึกเตรียมเข้าทำงาน จำนวน 26 คน (ร้อยละ 81.25) ส่วนการฝึกยกระดับฝีมือแรงงาน มีผู้เข้ารับการฝึกทั้งสิ้น จำนวน 247 คน คือธุรกิจและบริการ จำนวน 247 คน (ร้อยละ 100) ส่วนการทดสอบมาตรฐานฝีมือแรงงาน มีผู้เข้ารับ การทดสอบ จำนวน 143 คน ส่วนใหญ่อาชีพช่างก่อสร้าง จำนวน 25 คน (ร้อยละ 17.48)

**การคุ้มครองแรงงาน** จากการตรวจสถานประกอบการทั้งสิ้น 38 แห่ง ลูกจ้างที่ผ่านการตรวจ จำนวน 1,384 คน ซึ่งสถานประกอบการที่ตรวจส่วนใหญ่เป็นสถานประกอบการขนาด 20-49 คน มีจำนวน 14 แห่ง หรือร้อยละ 36.84 โดยสถานประกอบการ จำนวน 42 แห่ง หรือร้อยละ 77.78 ปฏิบัติถูกต้อง ตามกฎหมาย คุ้มครองแรงงาน และพบสถานประกอบการที่ปฏิบัติไม่ถูกต้องตามกฎหมายแรงงาน จำนวน 12 แห่ง หรือร้อยละ 22.22



**การตรวจความปลอดภัยในการทำงาน** มีการตรวจความปลอดภัยในสถานประกอบการทั้งสิ้น 54 แห่ง ลูกจ้างที่ผ่านการตรวจ จำนวน 1,434 คน พบว่า มีสถานประกอบการที่ปฏิบัติถูกต้อง ตามกฎหมายความปลอดภัย จำนวน 22 แห่ง หรือร้อยละ 40.74 และพบว่า มีสถานประกอบการที่ปฏิบัติ ไม่ถูกต้องตามกฎหมายความปลอดภัย จำนวน 12 แห่ง หรือร้อยละ 22.22

**การประสบอันตราย/เจ็บป่วยจากการทำงาน** ในช่วงไตรมาสที่ 1 ปี ๒๕๕9 จังหวัดตราด มีการประสบอันตรายหรือเจ็บป่วยเนื่องจากการทำงาน จำนวน 16 ราย แบ่งตามประเภทของความร้ายแรง พบว่า ส่วนใหญ่จะหยุดงานเกิน ๓ วัน และหยุดงานไม่เกิน 3 วัน ในสัดส่วนเท่ากัน จำนวน 8 คน หรือ ร้อยละ 50

**การเกิดข้อเรียกร้อง/ข้อพิพาทแรงงานและข้อขัดแย้งภายในจังหวัดตราด** ไม่มีข้อเรียกร้อง/ ข้อพิพาท/ข้อขัดแย้ง ในช่วงไตรมาสนี้

**การสวัสดิการ** ในไตรมาสนี้ยังไม่มีกิจกรรมการส่งเสริมการจัดสวัสดิการแรงงาน

**การเลิกจ้างแรงงาน** สำนักงานประกันสังคมจังหวัดตราด พบว่า สถานประกอบการ ในจังหวัดตราดที่เลิกกิจการ มีจำนวน 6 แห่ง เป็นสถานประกอบการที่มีลูกจ้าง จำนวน 1-9 คน คิดเป็นสัดส่วนร้อยละ 0.49 ของจำนวนสถานประกอบการทั้งหมด (1,224 แห่ง) ลูกจ้างที่ถูกเลิกจ้าง จำนวน 22 คน คิดเป็นร้อยละ 0.53 ของจำนวนลูกจ้างทั้งหมด (4,133 คน)

**การประกันสังคม** ข้อมูล ณ เดือนมีนาคม 2559 พบว่า จังหวัดตราดมีสถานประกอบการ ที่ขึ้นทะเบียนประกันสังคมจำนวน 1,196 แห่ง ผู้ประกันตนเท่ากับ 33,192 คน แบ่งเป็น ผู้ประกันตนมาตรา ๓๓ จำนวน ๑3,856 คน มาตรา ๓๙ จำนวน 2,484 คน และมาตรา ๔๐ จำนวน ๑6,852 คน และมีสถานพยาบาลคู่สัญญากับประกันสังคมที่เป็นสถานพยาบาลของรัฐบาล จำนวน 1 แห่ง

**กองทุนประกันสังคม** ณ เดือนมีนาคม 2559 มีเงินทุน 12,791,850.57 บาท ผู้ใช้บริการ 10,129 ราย หรือร้อยละ 61.99 ของผู้ประกันตน (ม.๓๓ และ ม.๓๙) ประเภทประโยชน์ทดแทน ที่ผู้ประกันตนใช้บริการสูงสุดได้แก่ กรณีสงเคราะห์บุตร (สะสม) มีจำนวน 7,936 ราย หรือร้อยละ 78.35 ของจำนวนผู้ใช้บริการทั้งหมด สำหรับปริมาณการจ่ายเงินประโยชน์ทดแทน พบว่า การจ่ายเงินกรณีคลอดบุตร มีการจ่ายเงินสูงสุดถึง 3,406,800 บาท หรือร้อยละ 24.28 ของเงินประโยชน์ทดแทนที่จ่าย

**สภาพเศรษฐกิจจังหวัด**



จังหวัดตราดตั้งอยู่ ระหว่าง ละติจูด ๑๑ - ๑๒ องศาเหนือ และลองติจูด ๑๐๒ องศาตะวันออก มีเนื้อที่ประมาณ ๒,๘๑๙ ตารางกิโลเมตร หรือ ประมาณ ๑,๗๖๑,๘๗๕ ไร่ และยังมีพื้นที่ ตามเขตปกครองทางทะเลประมาณ ๗,๒๕๗ ตารางกิโลเมตร โดยมีชายฝั่งทะเลยาวประมาณ ๑๖๕ กิโลเมตร มีอาณาเขตติดต่อกับจังหวัดใกล้เคียงและประเทศเพื่อนบ้าน ดังนี้

**ทิศเหนือ** ติดต่อกับอำเภอขลุง จังหวัดจันทบุรี และประเทศกัมพูชา

**ทิศใต้** ติดต่อกับอ่าวไทย และน่านน้ำทะเลประเทศกัมพูชา

**ทิศตะวันออก** ติดต่อกับประเทศกัมพูชา โดยมีทิวเขาบรรทัดเป็นแนวกั้นเขตแดน

**ทิศตะวันตก** ติดต่อกับอำเภอขลุง จังหวัดจันทบุรี

**การปกครอง**

จังหวัดตราด แบ่งการปกครองส่วนภูมิภาคเป็น ๗ อำเภอ ๓๘ ตำบล ๒๖๑ หมู่บ้าน ๘๖,๐๒๙ ครัวเรือน โดยมีอำเภอดังนี้ อำเภอเมืองตราด อำเภอเขาสมิง อำเภอบ่อไร่ อำเภอแหลมงอบ อำเภอ คลองใหญ่ อำเภอเกาะช้าง และอำเภอเกาะกูด

การปกครองส่วนท้องถิ่น ประกอบด้วย องค์การบริหารส่วนจังหวัด ๑ แห่ง เทศบาลเมือง ๑ แห่ง เทศบาลตำบล ๑๓ แห่ง และองค์การบริหารส่วนตำบล ๒๙ แห่ง

เศรษฐกิจของจังหวัดตราดขึ้นอยู่กับ ภาคเกษตรกรรมเป็นหลัก โดยเฉพาะสวนผลไม้ ประมง รองลงมาเป็นภาคเกษตรกรรม การล่าสัตว์ และการป่าไม้ ภาคการขายส่ง การขายปลีก การซ่อมแซม ยานยนต์ จักรยานยนต์ ของใช้ส่วนบุคคล และของใช้ครัวเรือน ภาคการขนส่ง สถานที่เก็บสินค้า การคมนาคม และภาคบริการด้านอสังหาริมทรัพย์ การให้เช่า และบริการทางธุรกิจ นอกจากนี้จังหวัดตราด ยังมีแหล่งท่องเที่ยวสำคัญที่ดึงดูดนักท่องเที่ยว ให้มาเยี่ยมเยือน เช่น เกาะช้าง เกาะกูด เป็นต้น

**๑. ผลิตภัณฑ์มวลรวมจังหวัด**

ผลิตภัณฑ์มวลรวมจังหวัดตราด ปี ๒๕๕5 (ณ ราคาประจำปี) มีมูลค่า ๒๒,551 ล้านบาท เพิ่มจาก ปี ๒๕๕4 เท่ากับ 806 ล้านบาท หรือเพิ่มขึ้นร้อยละ 3.71 โดยผลิตภัณฑ์มวลรวมต่อหัว (GPP per capita) ในปี 2555 เท่ากับ ๘8,420 บาทต่อปี เพิ่มขึ้นจาก ๘6,582 บาท ในปี ๒๕๕4 หรือขยายตัวเพิ่มขึ้นร้อยละ 2.1

สาขาการผลิตที่สำคัญ ๕ อันดับแรก ได้แก่สาขาเกษตรกรรม การล่าสัตว์ และป่าไม้ (ร้อยละ 31.38 ของ GPP) สาขาการประมง (ร้อยละ 19.06 ของ GPP) สาขาการบริหารราชการ และการป้องกันประเทศ รวมทั้งการประกันสังคมภาคบังคับ (ร้อยละ 8.09 ของ GPP) สาขาบริการ ด้านอสังหาริมทรัพย์ การให้เช่าและบริการทางธุรกิจ (ร้อยละ ๕.75 ของ GPP) และสาขาโรงแรมและภัตตาคาร (ร้อยละ 5.07 ของ GPP) (รายละเอียดตามตาราง 1)

**ตาราง ๑ ผลิตภัณฑ์มวลรวมจังหวัดตราด ณ ราคาประจำปี จำแนกตามสาขาการผลิต พ.ศ. ๒๕๕4 - ๒๕๕5**

**(หน่วย:ล้านบาท)**

|  |  |  |  |
| --- | --- | --- | --- |
| **สาขาการผลิต** | **๒๕๕๔r** | **2555p** | **ร้อยละของ GPP**  **ปี ๕5** |
| ภาคเกษตร | ๑๑,๒๕๑ | 11,372 | 50.44 |
| สาขาเกษตรกรรม การล่าสัตว์ และการป่าไม้ | ๖,๕๔๔ | 7,075 | 31.38 |
| สาขาประมง | ๔,๗๐๗ | 4,297 | 19.06 |
| ภาคนอกเกษตร | ๑๐,๙๐๖ | 11,179 | 49.58 |
| สาขาเหมืองแร่และเหมืองหิน | ๖๒ | 40 | 0.18 |
| สาขาอุตสาหกรรม | ๘๑๖ | 884 | 3.92 |
| สาขาไฟฟ้า ประปา และโรงแยกก๊าซ | ๔๖๒ | 602 | 2.67 |
| สาขาก่อสร้าง | ๘๘๐ | 824 | 3.65 |
| สาขาการขายส่ง การขายปลีก การซ่อมแซมยานยนต์ จักรยานยนต์ ของใช้ส่วนบุคคล และของใช้ในครัวเรือน | ๑,๐๐๔ | 1,012 | 4.49 |
| สาขาโรงแรมและภัตตาคาร | ๑,๕๓๘ | 1,143 | 5.07 |
| สาขาการขนส่ง สถานที่เก็บสินค้าและการคมนาคม | ๖๑๗ | 625 | 2.77 |
| สาขาตัวกลางทางการเงิน | ๗๕๐ | 802 | 3.56 |
| สาขาบริการด้านอสังหาริมทรัพย์ การให้เช่าและบริการทางธุรกิจ | ๑,๑๙๕ | 1,296 | 5.75 |
| สาขาการบริหารราชการและการป้องกันประเทศ รวมทั้งการประกันสังคมภาคบังคับ | ๑,๖๘๗ | 1,825 | 8.09 |
| สาขาการศึกษา | ๙๖๔ | 1,078 | 4.78 |
| สาขาการบริการด้านสุขภาพและสังคม | ๗๕๖ | 828 | 3.67 |
| สาขาการให้บริการด้านชุมชน สังคมและบริการส่วนบุคคลอื่นๆ | ๑๔๖ | 161 | 0.71 |
| สาขาลูกจ้างในครัวเรือนส่วนบุคคล | ๒๙ | 59 | 0.26 |
| **ผลิตภัณฑ์มวลรวมจังหวัด (Gross Provincial Product)** | **๒๒,๑๕๗** | **22,551** |  |
| **ผลิตภัณฑ์มวลรวมต่อหัว (บาท)** | **๘๙,๒๔๔** | **88,420** |  |

ที่มา : รายงานสถิติผลิตภัณฑ์มวลรวมจังหวัดตราดแบบ Bottom up ปี พ.ศ. ๒๕๕5 และประมาณการภาวะเศรษฐกิจ ปี ๒๕๕6 สำนักงานคลังจังหวัดตราด

**2. ดัชนีราคาผู้บริโภค**

การประมวลผลดัชนีราคาผู้บริโภคของประเทศ รายการสินค้าและบริการที่คำนวณมีจำนวน ๔๕๐ รายการ สำหรับจังหวัดตราดมีรายการสินค้าและบริการจำนวน มีจำนวน ๒๗๒ รายการ ครอบคลุมหมวดอาหารและเครื่องดื่มไม่มีแอลกอฮอล์ เครื่องนุ่งห่มและรองเท้า เคหสถาน การตรวจรักษาและบริการส่วนบุคคล พาหนะการขนส่งและการสื่อสาร การบันเทิงการอ่านการศึกษาและการศาสนา ยาสูบและเครื่องดื่มมีแอลกอฮอล์ เพื่อนำมาคำนวณดัชนีราคาผู้บริโภคของจังหวัดตราดได้ผลดังนี้

**1. ดัชนีราคาผู้บริโภคทั่วไปของประเทศเดือนมีนาคม 2559**

ปี 2554 ดัชนีราคาผู้บริโภคทั่วไปของประเทศเท่ากับ 100 เดือนมีนาคม 2559 เท่ากับ 105.84 สำหรับเดือนกุมภาพันธ์ 2559 เท่ากับ 105.62 เมื่อเทียบกับ

1.1 เดือนกุมภาพันธ์ 2559 สูงขึ้นร้อยละ 0.21

1.2 เดือนมีนาคม 2558 ลดลงร้อยละ 0.46

1.3 เทียบเฉลี่ยกับ 3 เดือน (มกราคม - มีนาคม) ปี 2559 กับระยะเดียวกันของปี 2559 ลดลง ร้อยละ 0.50

**2. ดัชนีราคาผู้บริโภคทั่วไปของจังหวัดตราดเดือนมีนาคม 2559**

ปี 2554 ดัชนีราคาผู้บริโภคของจังหวัดตราด เท่ากับ 100 และเดือนมีนาคม 2559 เท่ากับ 106.0

**3. การเปลี่ยนแปลงดัชนีราคาผู้บริโภคทั่วไปของจังหวัดตราดเดือนมีนาคม 2559** เมื่อเทียบกับ

3.1 เดือนกุมภาพันธ์ 2559 สูงขึ้นร้อยละ 0.6

3.2 เดือนมีนาคม 2558 ลดลงร้อยละ 0.2

3.3 เทียบเฉลี่ยกับ 3 เดือน (มกราคม - มีนาคม) ปี 2559 กับระยะเดียวกันของปี 2558 ไม่มีการเปลี่ยนแปลง

**4. ดัชนีราคาผู้บริโภคทั่วไปของจังหวัดตราดเดือนมีนาคม 2559 เทียบกับเดือนกุมภาพันธ์ 2559** สูงขึ้น ร้อยละ 0.6 เนื่องมาจากการที่ดัชนีหมวดอื่นๆ ที่ไม่ใช่อาหาร และเครื่องดื่ม สูงขึ้นร้อยละ 0.7 และดัชนีหมวดอาหาร และเครื่องดื่มไม่มีแอลกอฮอล์ สูงขึ้นร้อยละ 0.3

4.1 ดัชนีราคาหมวดอื่นๆ ไม่ใช่อาหาร และเครื่องดื่ม สูงขึ้นร้อยละ 0.7 สาเหตุมาจากหมวดดัชนี ราคาสินค้าสำคัญมีการเคลื่อนไหว ดังนี้ ดัชนีหมวดยาสูบ และเครื่องดื่มไม่มีแอลกอฮอล์ สูงขึ้นร้อยละ 3.5 ดัชนีหมวดยานพาหนะ การขนส่ง และการสื่อสาร สูงขึ้นร้อยละ 1.5 เนื่องจากการปรับตัวสูงขึ้นของหมวดน้ำมันเชื้อเพลิง สูงขึ้น ร้อยละ 5.0 ดัชนีหมวดเคหะสถาน สูงขึ้นร้อยละ 0.3 และดัชนีหมวดการรักษาและบริการส่วนบุคคล สูงขึ้นร้อยละ 0.1

4.2 ดัชนีราคาหมวดอาหารและเครื่องดื่มไม่มีแอลกอฮอล์ สูงขึ้นร้อยละ 0.3 สาเหตุมาจากดัชนีราคา หมวดสินค้าที่สำคัญ มีการเคลื่อนไหว ดังนี้ ดัชนีหมวดเนื้อสัตว์ เป็ดไก่ และสัตว์น้ำ สูงขึ้นร้อยละ 1.0 ดัชนีหมวด เครื่องประกอบอาหาร สูงขึ้นร้อยละ 0.7 ดัชนีหมวดเครื่องดื่มไม่มีแอลกอฮอล์ สูงขึ้นร้อยละ 0.6 และดัชนีหมวดไข่ และผลิตภัณฑ์นม สูงขึ้นร้อยละ 0.3

**5. พิจารณาเทียบกับเดือนมีนาคม 2558** ลดลงร้อยละ 0.8 จากการปรับตัวลดลงของ**ดัชนีราคาหมวดอื่นๆ ไม่ใช่อาหารและเครื่องดื่ม** ลดลงร้อยละ 2.5 เนื่องมาจากดัชนีหมวดพาหนะ การขนส่ง และการสื่อสาร ลดลงร้อยละ 6.2 โดยหมวดน้ำมันเชื้อเพลิง ลดลงร้อยละ 18.6 และดัชนีหมวดค่าโดยสารสาธารณะ ลดลงร้อยละ 2.0

**6. พิจารณาเฉลี่ย 3 เดือน (มกราคม - มีนาคม) 2559** เทียบกับระยะเดียวกันของปี 2558 ไม่มีการเปลี่ยนแปลง เนื่องจากดัชนีราคาหมวดอื่นๆ ไม่ใช่อาหารและเครื่องดื่ม ลดลงร้อยละ 1.9 เนื่องมาจากดัชนีหมวดพาหนะ การขนส่ง และ การสื่อสาร ลดลงร้อยละ 5.0 โดยดัชนีหมวดน้ำมันเชื้อเพลิง ลดลงร้อยละ 16.0 และดัชนีหมวดค่าโดยสารสาธารณะ ลดลงร้อยละ 1.6 ดัชนีหมวดเครื่องนุ่งห่มและรองเท้า ลดลงร้อยละ 1.1 ดัชนีหมวดเคหสถาน ลดลงร้อยละ 0.9 ในขณะที่ดัชนีราคาหมวดอาหารและเครื่องดื่มไม่มีแอลกอฮอล์ มีการปรับตัวสูงขึ้น โดยสูงขึ้นร้อยละ 3.2

ที่มา : สำนักงานพาณิชย์จังหวัดตราด ณ เดือนมีนาคม ปี 2559

**ตารางที่ ๒ ดัชนีราคาผู้บริโภคจังหวัดตราด จำแนกตามประเภทของดัชนี และหมวดสินค้า ไตรมาส 1 ปี ๒๕๕9 (มกราคม - มีนาคม 2559)**

|  |  |  |  |  |
| --- | --- | --- | --- | --- |
| **หมวด** | **มกราคม** | **กุมภาพันธ์** | **มีนาคม** | **มกราคม - มีนาคม 2559** |
| **รวมทุกรายการ** | 105.4 | 105.6 | 106.2 | 105.7 |
| **หมวดอาหารและเครื่องดื่ม** | 113.6 | 113.9 | 114.2 | 113.9 |
| ข้าวแป้งและผลิตภัณฑ์จากแป้ง | 99.4 | 99.4 | 99.3 | 99.4 |
| เนื้อสัตว์เป็ดไก่และสัตว์น้ำ | 125.9 | 125.9 | 127.2 | 126.3 |
| ไข่และผลิตภัณฑ์นม | 94.0 | 94.0 | 94.3 | 94.1 |
| ผักและผลไม้ | 122.9 | 124.6 | 123.1 | 123.5 |
| เครื่องประกอบอาหาร | 98.2 | 98.5 | 99.2 | 98.6 |
| เครื่องดื่มไม่มีแอลกอฮอล์ | 101.3 | 102.1 | 102.7 | 102.0 |
| อาหารบริโภค - ในบ้าน | 118.1 | 118.1 | 118.1 | 118.1 |
| อาหารบริโภค - นอกบ้าน | 108.4 | 108.4 | 108.6 | 108.5 |

|  |  |  |  |  |
| --- | --- | --- | --- | --- |
| **หมวด** | **มกราคม** | **กุมภาพันธ์** | **มีนาคม** | **มกราคม - มีนาคม 2559** |
| **หมวดอื่นๆ ที่ไม่ใช่อาหารและเครื่องดื่ม** | 100.3 | 100.4 | 101.1 | 100.6 |
| หมวดเครื่องนุ่งห่มและรองเท้า | 97.4 | 97.4 | 97.4 | 97.4 |
| หมวดเคหะสถาน | 106.4 | 106.3 | 106.6 | 106.4 |
| หมวดการตรวจรักษาและบริการส่วนบุคคล | 101.6 | 101.6 | 101.7 | 101.6 |
| หมวดพาหนะการขนส่งและการสื่อสาร | 91.8 | 91.4 | 92.8 | 92.0 |
| หมวดการบันเทิงการอ่านและการศึกษา | 100.9 | 100.9 | 100.6 | 100.8 |
| หมวดยาสูบและเครื่องดื่มที่มีแอลกอฮอล์ | 116.0 | 125.0 | 129.4 | 123.5 |
| **ดัชนีราคาผู้บริโภคพื้นฐาน** | 104.7 | 105.0 | 105.3 | 105.0 |
| กลุ่มอาหารสดและพลังงาน | 105.4 | 105.3 | 106.4 | 105.7 |
| - อาหารสด | 117.2 | 117.5 | 117.9 | 117.5 |
| * พลังงาน | 87.5 | 86.7 | 89.1 | 87.8 |

ที่มา : สำนักงานพาณิชย์จังหวัดตราด ไตรมาส 1 ปี 2559 (มกราคม - มีนาคม 2559)

\*หมายเหตุ : ดัชนีราคาผู้บริโภคพื้นฐาน คือ ดัชนีราคาผู้บริโภคชุดทั่วไปที่หักรายการสินค้ากลุ่มอาหารสดและสินค้ากลุ่มพลังงาน

**๓. การจดทะเบียนนิติบุคคลใหม่**

ในไตรมาสที่ 1 ปี ๒๕๕9 จังหวัดตราดมีการจดทะเบียนนิติบุคคลตั้งใหม่ทั้งสิ้น 31 ราย ทุนจดทะเบียนของนิติบุคคลตั้งใหม่ จำนวน 37,75๐,๐๐๐ บาท แบ่งเป็นบริษัทจำกัด จำนวน 13 ราย ทุนจดทะเบียน จำนวน 23,0๐๐,๐๐๐ บาท และห้างหุ้นส่วนจำกัด จำนวน 18 แห่ง ทุนจดทะเบียน จำนวน14,75๐,๐๐๐ บาท ส่วนอุตสาหกรรมที่มีการจดทะเบียนนิติบุคคลตั้งใหม่สูงที่สุด ๓ อันดับแรก ได้แก่

1. การขายส่ง การขายปลีกฯ จำนวน 11 แห่ง 6,550,000 บาท คิดเป็นร้อยละ 35.48
2. การก่อสร้าง จำนวน 8 แห่ง 7,100,000 บาท คิดเป็นร้อยละ 25.81
3. โรงแรม และภัตตาคาร จำนวน 4 แห่ง 9,000,000 บาท คิดเป็นร้อยละ 12.90

(รายละเอียดตามภาคผนวก และแผนภูมิ 1)

**แผนภูมิ ๑ จำนวนการจดทะเบียนของนิติบุคคลตั้งใหม่จังหวัดตราด จำแนกตามหมวดธุรกิจ ไตรมาส 1 ปี ๒๕๕9 (มกราคม - มีนาคม 2559)**

ที่มา : สำนักงานพาณิชย์จังหวัดตราด ไตรมาส 1 ปี 2559 (มกราคม - มีนาคม 2559)

สำหรับการจดทะเบียนโรงงานในจังหวัดตราด ไตรมาส 1 ปี 2559 พบว่ามีการจดทะเบียนโรงงานใหม่จำนวน 16 โรงราย คืออุตสาหกรรมการผลิต แต่ไม่มีการแจ้งเลิกกิจการ (รายละเอียดตามตารางภาคผนวก และตาราง 2)

**ตาราง 2 การจดทะเบียนโรงงานอุตสาหกรรมที่ประกอบกิจการใหม่ของจังหวัดตราด จำแนกตาม ประเภทอุตสาหกรรม 5 อันดับแรก ไตรมาส 1 ปี ๒๕๕9 (มกราคม - มีนาคม 2559)**

|  |  |  |  |  |  |
| --- | --- | --- | --- | --- | --- |
| **ประเภท** | **ประเภทอุตสาหกรรม** | **จดทะเบียน** | | | **เลิกกิจการ** |
| **จำนวน (โรง)** | **เงินทุน** | **คนงาน** | **จำนวน** |
| **(ราย)** | **(บาท)** | **(คน)** | **(ราย)** |
| 05031 | การผลิต | 16 | 114,060,000 | 175 | - |
| 09501 | การไฟฟ้าแก๊ส และการประปา | - | - | - | - |
| 00603 | การขายส่งขายปลีก | - | - | - | - |
| 02801 | การก่อสร้าง | - | - | - | - |
| 04101 | โรงแรมภัตตาคาร | - | - | - | - |
|  | อื่นๆ | - | - | - | - |
|  | **รวม** | **16** | **114,060,000** | **175** | **-** |

ที่มา : สำนักงานอุตสาหกรรมจังหวัดตราด ไตรมาส 1 ปี 2559 (มกราคม - มีนาคม 2559)

**ตัวชี้วัดภาวะแรงงาน**

ภาวะด้านแรงงานมีการเคลื่อนไหวเปลี่ยนแปลงตลอดเวลา สืบเนื่องจากปัจจัยทางเศรษฐกิจ สังคม และการเมือง เช่น สถานการณ์ทางการเมืองสับสนไร้ทิศทางที่ชัดเจน จะส่งผลถึงความเชื่อมั่นของนักธุรกิจ นักลงทุนทั้งใน และต่างประเทศ เกิดการชะลอการลงทุน ชะลอการขยายกิจการ รวมถึงชะลอการจ้างงาน ในขณะที่การผลิตคนเพื่อเข้าสู่ตลาดแรงงานของภาคการศึกษายังคงมีอย่างต่อเนื่อง มิอาจชะลอตามภาวการณ์ ด้านเศรษฐกิจ จึงส่งผลต่อการว่างงาน การทำงานต่ำระดับ นอกจากนี้การเปลี่ยนแปลงทางเทคโนโลยีการผลิต ต้นทุนการผลิต ฤดูกาล ทัศนคติทั้งของฝ่ายนายจ้าง และผู้ใช้แรงงานเหล่านี้ ล้วนเป็นปัจจัยที่นำไปสู่ การเปลี่ยนแปลงของภาวะด้านแรงงาน ไม่ว่าจะเป็นรูปแบบการจ้างงาน การเคลื่อนย้ายแรงงานฝีมือแรงงาน มาตรฐานแรงงาน ฯลฯ ดังนั้น การจะทราบความเคลื่อนไหว หรือการเปลี่ยนแปลงของภาวะแรงงาน จึงต้องมี การพิจารณาศึกษาเพื่อกำหนดตัวชี้วัด พร้อมทั้งติดตามการเปลี่ยนแปลง เพื่อศึกษาวิเคราะห์ถึงสาเหตุของปัญหา รวมถึงทำนาย หรือคาดการณ์อนาคต อันจะเอื้อประโยชน์ต่อการตัดสินใจในการกำหนดแผนงานที่จะต้องทำให้สนองตอบต่อความต้องการของทุกกลุ่ม ทั้งนายจ้าง ผู้ใช้แรงงาน รวมทั้งองค์กรต่างๆ ทั้งภาครัฐ และเอกชน สถานการณ์แรงงานจังหวัดตราด ไตรมาส 2 ปี ๒๕๕9 ฉบับนี้จะขอนำเสนอตัวชี้วัดภาวะแรงงานดังนี้

**๑. อัตราการมีส่วนร่วมในกำลังแรงงาน**

อัตราการมีส่วนร่วมในกำลังแรงงาน เป็นตัวชี้วัดที่แสดงให้เห็นถึงสภาพกำลังแรงงาน ในตลาดแรงงานของจังหวัดตราดเมื่อเทียบกับประชากรวัยแรงงานทั้งหมด โดยคำนวณจากกำลังแรงงานในจังหวัดตราด เทียบกับประชากรที่มีอายุ ๑๕ ปีขึ้นไปในจังหวัดตราด พบว่า ในไตรมาส 1 ปี ๒๕๕9 อัตราการ มีส่วนร่วมในกำลังแรงงานจังหวัดตราด มีอัตราร้อยละ 74.61 มีอัตราเพิ่มขึ้นจากไตรมาส 4 ปี 2558 ที่มีอัตราร้อยละ 73.59 (รายละเอียดตามแผนภูมิ 1)

**แผนภูมิ ๑ อัตราการมีส่วนร่วมในกำลังแรงงานจังหวัดตราด ไตรมาส 1 ปี 2559 (มกราคม - มีนาคม 2559)**

ที่มา : สำนักงานสถิติจังหวัดตราด ไตรมาส 1 ปี 2559 (มกราคม - มีนาคม 2559)

\*หมายเหตุ : อัตราการมีส่วนร่วมในกำลังแรงงานในจังหวัด = กำลังแรงงานในจังหวัด x ๑๐๐

ประชากรที่มีอายุ ๑๕ ปีขึ้นไปในจังหวัด

**๒. อัตราการมีงานทำ**

อัตราการจ้างงานต่อกำลังแรงงาน เป็นตัวชี้วัดที่แสดงให้เห็นภาวการณ์มีงานทำ ในตลาดแรงงานของจังหวัดตราด ว่ามีสัดส่วนมากน้อยเพียงใด สำหรับอัตราการมีงานทำในภาคเกษตรของ จังหวัดตราด ซึ่งคำนวณจากผู้มีงานทำในภาคเกษตรในจังหวัดตราด ต่อกำลังแรงงานที่มีงานทำในจังหวัดตราด ในไตรมาส 1 ปี ๒๕๕9 พบว่า อัตราการจ้างงานในภาคเกษตรจังหวัดตราด มีอัตราร้อยละ 46.74 โดยมีสัดส่วนเพิ่มขึ้นร้อยละ 2.73 เมื่อเทียบกับไตรมาสที่ผ่านมา ที่มีร้อยละ 49.47 และเมื่อเปรียบเทียบกับไตรมาสเดียวกันของปีที่ผ่านมา มีสัดส่วนเพิ่มขึ้นร้อยละ 10.24 โดยไตรมาส 1 ปี ๒๕๕8 มีร้อยละ 56.98

ส่วนอัตราการจ้างงานนอกภาคเกษตรจังหวัดตราด มีอัตราร้อยละ 53.26 โดยมีสัดส่วน ลดลงร้อยละ 5.11 เมื่อเทียบกับไตรมาสที่ผ่านมา ที่มีร้อยละ 48.15 และเมื่อเปรียบเทียบกับไตรมาสเดียวกันของปีที่ผ่านมา มีสัดส่วนลดลงร้อยละ 10.24 โดยไตรมาส 1 ปี ๒๕๕8 มีร้อยละ 43.02 (รายละเอียดตามแผนภูมิ 2)

**แผนภูมิ ๒ อัตราการมีงานทำใน/นอกภาคเกษตรจังหวัดตราด ไตรมาส 1 ปี 2559 (มกราคม - มีนาคม 2559)**

ที่มา : สำนักงานสถิติจังหวัดตราด ไตรมาส 1 ปี 2559 (มกราคม - มีนาคม 2559)

\*หมายเหตุ : อัตราการมีงานทำใน/นอกภาคเกษตรในจังหวัด = ผู้มีงานทำใน/นอกภาคเกษตรในจังหวัด x ๑๐๐

ผู้มีงานทำในจังหวัด

เมื่อพิจารณาอัตราการมีงานทำเฉพาะในส่วนภาคอุตสาหกรรมการผลิต โดยคำนวณจากจำนวน ผู้มี งานทำในภาคอุตสาหกรรมการผลิต เปรียบเทียบกับจำนวนผู้มีงานทำทั้งหมด จะพบว่า อัตราการจ้างงานในภาคผลิต ไตรมาส 1 ปี ๒๕๕9 มีอัตรา 5.47 ซึ่งเพิ่มขึ้นจากไตรมาสที่ผ่านมา ที่มีอัตรา 4.21 และมีอัตราลดลงเมื่อเทียบกับไตรมาสเดียวกันของปีที่ผ่านมา ที่มีอัตรา 4.13 อันเนื่องมาจากปัจจัยฤดูกาล ผนวกกับสถานการณ์เศรษฐกิจ การเมือง ทำให้การจ้างงานในภาคการผลิตลดลงจากไตรมาสก่อนหน้า (รายละเอียดตามแผนภูมิ ๓)

**แผนภูมิ ๓ อัตราการมีงานทำในอุตสาหกรรมการผลิตจังหวัดตราด ไตรมาส 1 ปี 2559 (มกราคม - มีนาคม 2559)**

ที่มา : สำนักงานสถิติจังหวัดตราด ไตรมาส 1 ปี 2559 (มกราคม - มีนาคม 2559)

\*หมายเหตุ : อัตราการมีงานทำในอุตสาหกรรมการผลิตจังหวัด = ผู้มีงานทำในภาคอุตสาหกรรมการผลิตจังหวัด x ๑๐๐

ผู้มีงานทำในจังหวัด

โดยสรุปในภาพรวม จะพบว่า อัตราการมีงานทำ หรือการมีส่วนร่วมในกำลังแรงงานของจังหวัดตราด จะมีลักษณะการเคลื่อนย้ายแรงงานแบบเป็นวัฏจักร หรือวงจร ทั้งนี้ เพราะพื้นที่จังหวัด เป็นเขตเกษตรกรรม ประชากรซึ่งเป็นกำลังแรงงานของจังหวัด จะอาศัยอยู่ในภาคส่วนของเกษตรกรรม เพื่อช่วยครัวเรือนในการทำการเกษตรเป็นส่วนใหญ่ เมื่อหมดฤดูเก็บเกี่ยวผลผลิต ก็จะเคลื่อนย้ายไปหางานทำในภาคอุตสาหกรรมในจังหวัดอื่นๆ และจะเคลื่อนย้ายกลับมาภาคเกษตรกรรมอีกครั้งในฤดูเพาะปลูก วนเวียนในลักษณะเช่นนี้อย่างเป็นวัฏจักรทุกปี จึงอาจส่งผลต่อการขาดแคลนแรงงานในบางฤดูกาล

ทั้งนี้ เมื่อพิจารณาจากอัตราการมีงานทำนอกภาคการเกษตร จะเห็นว่า มีสัดส่วนที่เพิ่มขึ้น ทุกปี ซึ่งแสดงให้เห็นว่า กำลังแรงงานในปัจจุบันเริ่มที่จะทำงานในภาคอุตสาหกรรมมากขึ้นทุกปี โดยเฉพาะ การเตรียมตัวเข้าสู่ประชาคม AEC ปี ๒๕๕9 และจังหวัดตราดได้มีการประกาศให้เป็นเขตเศรษฐกิจพิเศษ ในพื้นที่อำเภอคลองใหญ่ ซึ่งจะมีการตั้งโรงงานอุตสาหกรรมในจังหวัดตราดเพิ่มขึ้นตามแนวชายแดน

**๓. อัตราการว่างงาน**

การศึกษาอัตราการว่างงานในปีที่ผ่านมา พบว่า อัตราว่างงานของจังหวัดตราดแต่ละไตรมาส จะปรับตัวสูงขึ้น และลดลงตามปัจจัยในเรื่องฤดูกาล และการเข้าสู่ตลาดแรงงานของผู้สำเร็จการศึกษา เนื่องจากจังหวัดตราดเป็นพื้นที่เกษตรกรรม แรงงานจะมีการเคลื่อนย้ายสู่ภาคเกษตรในไตรมาสที่เป็นฤดูเพาะปลูก และเก็บเกี่ยว ซึ่งในไตรมาส 1 ปี ๒๕๕9 มีอัตราการว่างงานร้อยละ 0.42 เพิ่มขึ้นจากไตรมาสที่แล้ว ที่มีอัตราร้อยละ 0.11 และเมื่อเทียบกับไตรมาสเดียวกันของปีที่ผ่านมา ที่มีอัตราร้อยละ 0.12 มีสัดส่วนเพิ่มขึ้นร้อยละ 0.3 (รายละเอียดตามแผนภูมิ 4)

**แผนภูมิ ๔ อัตราการว่างงานจังหวัดตราด ไตรมาส 1 ปี 2559 (มกราคม - มีนาคม 2559)**

ที่มา : สำนักงานสถิติจังหวัดตราด ไตรมาส 1 ปี 2559 (มกราคม - มีนาคม 2559)

\*หมายเหตุ : อัตราการว่างงานในจังหวัด = จำนวนผู้ไม่มีงานทำจังหวัด x ๑๐๐

กำลังแรงงานในจังหวัด

**๔. อัตราการเปลี่ยนแปลงของจำนวนผู้ประกันตนในระบบประกันสังคม (มาตรา ๓๓) ผู้ประกันตนที่ขอรับประโยชน์ทดแทนกรณีว่างงาน และผู้ประกันตนที่ขึ้นทะเบียนขอรับประโยชน์ทดแทนกรณีเลิกจ้าง**

จำนวนผู้ประกันตนมาตรา ๓๓ ของสำนักงานประกันสังคมจังหวัดตราด ไตรมาส 1 ปี ๒๕๕9 มีจำนวน 13,856 คน อัตราเปลี่ยนแปลงของจำนวนผู้ประกันตน (มาตรา ๓๓) (YoY) ร้อยละ 4.50 ขยายตัวเพิ่มขึ้น เมื่อเทียบกับไตรมาสก่อนที่มีร้อยละ 2.84

จำนวนผู้ประกันตนที่ขอรับประโยชน์ทดแทนกรณีว่างงาน มีจำนวน 831 คน (ใช้ข้อมูลจากสำนักงานประกันสังคมจังหวัดตราด) อัตราการเปลี่ยนแปลงของผู้ประกันตนที่ขอรับประโยชน์ทดแทนกรณีว่างงาน (YoY) ร้อยละ 18.88 ขยายตัวลดลงเมื่อเทียบกับไตรมาสก่อนที่มีร้อยละ 13.72

สำหรับจำนวนผู้ประกันตนที่ขึ้นทะเบียนขอรับประโยชน์ทดแทนกรณีเลิกจ้าง มีจำนวน 27 คน (ใช้ข้อมูลจากสำนักงานจัดหางานจังหวัดตราด) อัตราการเปลี่ยนแปลงของผู้ประกันตนที่ขึ้นทะเบียนขอรับประโยชน์ทดแทนกรณีเลิกจ้าง ร้อยละ 58.82 ขยายตัวเพิ่มขึ้นเมื่อเทียบกับไตรมาสก่อนที่มีร้อยละ 14.81 (รายละเอียดตามแผนภูมิ 5)

**แผนภูมิ ๕ อัตราการเปลี่ยนแปลงของจำนวนผู้ประกันตนในระบบประกันสังคม (มาตรา ๓๓) ผู้ประกันตนที่ขอรับประโยชน์ทดแทนกรณีว่างงาน และผู้ประกันตนที่ขึ้นทะเบียนขอรับประโยชน์ทดแทนกรณีเลิกจ้างจังหวัดตราด ไตรมาส 1 ปี 2559 (มกราคม - มีนาคม 2559)**

ที่มา : 1. สำนักงานประกันสังคมจังหวัดตราด ไตรมาส 1 ปี 2559 (มกราคม - มีนาคม 2559)

2. สำนักงานจัดหางานจังหวัดตราด ไตรมาส 1 ปี 2559 (มกราคม - มีนาคม 2559)

หมายเหตุ : อัตราการเปลี่ยนแปลงของจำนวน ผปต. ในระบบประกันสังคม มาตรา 33

= (จำนวน ผปต. มาตรา 33 ไตรมาสปัจจุบัน - จำนวน ผปต. มาตรา 33 ไตรมาสเดียวกันปีก่อน) x100

จำนวน ผปต. มาตรา 33 ไตรมาสเดียวกันปีก่อน

อัตราการเปลี่ยนแปลงของจำนวน ผปต. ที่ขอรับประโยชน์ทดแทนกรณีว่างงาน

= (จำนวน ผปต. ที่ขอรับประโยชน์ทดแทนกรณีว่างงานไตรมาสปัจจุบัน -

จำนวน ผปต. ที่ขอรับประโยชน์ทดแทนกรณีว่างงานไตรมาสเดียวกันปีก่อน) x100

จำนวน ผปต. ที่ขอรับประโยชน์ทดแทนกรณีว่างงานไตรมาสเดียวกันปีก่อน

อัตราการเปลี่ยนแปลงของจำนวน ผปต. ที่ขอรับประโยชน์ทดแทนกรณีเลิกจ้าง

= (จำนวน ผปต. ที่ขอรับประโยชน์ทดแทนกรณีเลิกจ้างไตรมาสปัจจุบัน -

จำนวน ผปต. ที่ขอรับประโยชน์ทดแทนกรณีเลิกจ้างไตรมาสเดียวกันปีก่อน) x100

จำนวน ผปต. ที่ขอรับประโยชน์ทดแทนกรณีเลิกจ้างไตรมาสเดียวกันปีก่อน

**๕. อัตราการบรรจุงาน**

อัตราการบรรจุงานในแต่ละไตรมาส เป็นตัวชี้วัดที่แสดงให้เห็นถึงการเคลื่อนไหวของภาวการณ์ด้านแรงงาน ซึ่งสามารถศึกษาวิเคราะห์กับจำนวนตำแหน่งงานว่าง และจำนวนผู้สมัครงาน โดยเมื่อวิเคราะห์จำนวนการบรรจุงานที่สำนักงานจัดหางานจังหวัดดำเนินการ เทียบกับจำนวนตำแหน่งงานว่างที่แจ้งผ่านสำนักงานจัดหางานจังหวัดตราด จะพบว่า อัตราการบรรจุงานต่อตำแหน่งงานว่างไตรมาส 1 ปี ๒๕59 อยู่ที่ร้อยละ 132.97 โดยมีอัตราลดลงจากไตรมาส 4 ปี ๒๕๕8 ที่มีร้อยละ 195.56

เมื่อเปรียบเทียบสัดส่วนของผู้บรรจุงานกับจำนวนผู้สมัครที่มีอัตราร้อยละ 59.58 จะพบว่า มีอัตราเพิ่มขึ้นจากไตรมาส 4 ปี ๒๕๕8 ที่มีอัตรา 127.17 (รายละเอียดตามแผนภูมิ 6)

**แผนภูมิ ๖ อัตราการบรรจุงานต่อผู้สมัครงาน/ตำแหน่งงานว่างในจังหวัดตราด ไตรมาส 1 ปี 2559 (มกราคม - มีนาคม 2559)**

ที่มา : สำนักงานจัดหางานจังหวัดตราด ไตรมาส 1 ปี 2559 (มกราคม - มีนาคม 2559)

**หมายเหตุ :** ๑. อัตราการบรรจุงานต่อผู้สมัครงานจังหวัด = ผู้ได้รับการบรรจุงานในจังหวัด x ๑๐๐

ผู้สมัครงานในจังหวัด

๒. อัตราการบรรจุงานต่อตำแหน่งงานว่างจังหวัด = ผู้ได้รับการบรรจุงานในจังหวัด x ๑๐๐

ตำแหน่งงานว่างในจังหวัด

**๖. อัตราการจ้างแรงงานต่างด้าว**

อัตราการจ้างแรงงานต่างด้าว ๓ สัญชาติ (พม่า ลาว กัมพูชา) ต่อจำนวนผู้มีงานทำทั้งหมด อยู่ที่ร้อยละ 18.28 แสดงว่าผู้มีงานทำทุกๆ ๑๐๐ คน จะเป็นการจ้างแรงงานต่างด้าวสัญชาติพม่า ลาว กัมพูชา 18-19 คน

อัตราการจ้างงานแรงงานต่างด้าวที่ได้รับอนุญาตทำงานตามมติ ครม. จำแนกตามสัญชาติ ต่อจำนวนผู้มีงานทำทั้งหมด คิดเป็นร้อยละ 13.93 หมายถึง ผู้มีงานทำทุกๆ ๑๐๐ คน จะมีการจ้างแรงงานต่างด้าวประมาณ 13-14 คน อัตราการจ้างแรงงานที่เพิ่มสูงขึ้น อาจเนื่องมาจากนโยบายตามประกาศ คสช. ให้มีการจัดตั้งศูนย์บริการจดทะเบียนแรงงานต่างด้าวแบบเบ็ดเสร็จ (One Stop Service) (รายละเอียดตามแผนภูมิ 7)

**แผนภูมิ ๗ อัตราการจ้างแรงงานต่างด้าวในจังหวัดตราด ไตรมาส 1 ปี 2559 (มกราคม - มีนาคม 2559)**

ที่มา : สำนักงานจัดหางานจังหวัดตราด และสำนักงานสถิติจังหวัดตราด ไตรมาส 1 ปี 2559 (มกราคม - มีนาคม 2559)

หมายเหตุ**:** อัตราการจ้างแรงงานต่างด้าว 3 สัญชาติ (พม่า ลาว กัมพูชา) ในจังหวัด

= จำนวนแรงงานต่างด้าว 3 สัญชาติในจังหวัด x ๑๐๐

ผู้มีงานทำทั้งหมดในจังหวัด

= จำนวนแรงงานต่างด้าวที่ได้รับอนุญาติทำงานตามมติ ครม. x ๑๐๐

ผู้มีงานทำทั้งหมดในจังหวัด

**๗. อัตราการปฏิบัติไม่ถูกต้องตามกฎหมายคุ้มครองแรงงานและกฎหมายความปลอดภัยในการทำงานของสถานประกอบการ**

อัตราการปฏิบัติไม่ถูกต้องตามกฎหมายคุ้มครองแรงงานสถานประกอบการ เป็นตัว บ่งบอกตัวหนึ่งที่แสดงให้เห็นถึงภาวการณ์ด้านแรงงาน หากนายจ้างไม่ปฏิบัติตามข้อกฎหมาย ย่อมส่งผลกระทบต่อความเป็นอยู่ของลูกจ้าง ผู้ใช้แรงงาน และส่งผลถึงคุณภาพชีวิตของผู้ใช้แรงงานตามมา

สำหรับอัตราการไม่ปฏิบัติตามข้อกฎหมายของสถานประกอบการในการนำเสนอครั้งนี้ สามารถจำแนกได้เป็นการไม่ปฏิบัติตามกฎหมายคุ้มครองแรงงาน และกฎหมายความปลอดภัยในการทำงาน ซึ่งพบว่าอัตราการไม่ปฏิบัติตามกฎหมายคุ้มครองแรงงานของสถานประกอบการในจังหวัดต่อจำนวนสถานประกอบการที่ผ่านการตรวจทั้งหมดของจังหวัด

ในไตรมาส 1 ปี ๒๕๕9 พบว่า มีสถานประกอบการที่ไม่ปฏิบัติตามกฎหมายคุ้มครองแรงงาน จำนวน 3 แห่ง โดยมีอัตราคงที่จากไตรมาส 4 ปี ๒๕๕8 ที่มีจำนวน 3 แห่งเท่ากัน ส่วนอัตราการไม่ปฏิบัติตามกฎหมายความปลอดภัยในการทำงานในไตรมาส 1 ปี ๒๕๕9 พบว่า มีสถานประกอบการที่ไม่ปฏิบัติกฎหมายความปลอดภัย จำนวน 12 แห่ง โดยมีอัตราเพิ่มขึ้นจากไตรมาส 4 ปี ๒๕๕8 ที่มีจำนวน 1 แห่ง (รายละเอียดตามแผนภูมิ 8)

**แผนภูมิ ๘ อัตราการปฏิบัติไม่ถูกต้องตามกฎหมายคุ้มครองแรงงานและกฎหมายความปลอดภัยในการทำงานของสถานประกอบการจังหวัดตราด ไตรมาส 1 ปี 2559 (มกราคม - มีนาคม 2559)**

ที่มา : สำนักงานสวัสดิการและคุ้มครองแรงงานจังหวัดตราด ไตรมาส 1 ปี 2559 (มกราคม - มีนาคม 2559)

**หมายเหตุ : ๑. อัตราการไม่ปฏิบัติตามข้อกฎหมายคุ้มครองแรงงานของสถานประกอบการจังหวัด**

**= จำนวนสถานประกอบการที่ทำผิดกฎหมายคุ้มครองแรงงานจังหวัด x ๑๐๐**

**จำนวนสถานประกอบการที่ผ่านการตรวจกฎหมายคุ้มครองแรงงานจังหวัด**

**๒. อัตราการไม่ปฏิบัติตามข้อกฎหมายความปลอดภัยของสถานประกอบการจังหวัด**

**= จำนวนสถานประกอบการที่ทำผิดกฎหมายความปลอดภัยในจังหวัด x ๑๐๐**

**จำนวนสถานประกอบการที่ผ่านการตรวจกฎหมายความปลอดภัยจังหวัด**

**๘. อัตราการเกิดข้อพิพาทแรงงาน/ข้อขัดแย้งในสถานประกอบการ**

ในไตรมาส 1 ปี ๒๕๕9 จังหวัดตราดไม่มีการเกิดข้อเรียกร้อง ข้อพิพาท และข้อขัดแย้ง ในสถานประกอบการ (รายละเอียดตามตารางภาคผนวก)

**๙. อัตราแรงงานที่เป็นผู้ประกันตน**

อัตราแรงงานที่เป็นผู้ประกันตน คิดจากจำนวนผู้ประกันตนของกองทุนประกันสังคม ตามมาตรา ๓๓, ๓๙ และ ๔๐ ต่อจำนวนผู้มีงานทำของสำนักงานสถิติจังหวัดตราด ไตรมาส 1 ปี ๒๕๕9 คิดเป็น ร้อยละ 19.90 อัตราเปลี่ยนแปลงขยายตัวลดลงจากไตรมาสที่แล้วที่มีร้อยละ 24.8 และขยายตัวลดลงจากไตรมาสเดียวกันของปีที่แล้ว ที่มีอัตราร้อยละ 20.16 (รายละเอียดตามแผนภูมิ 9)

**แผนภูมิ ๙ อัตราแรงงานที่เป็นผู้ประกันตนจังหวัดตราด ไตรมาส 1 ปี 2559 (มกราคม - มีนาคม 2559)**

ที่มา : สำนักงานประกันสังคมจังหวัดตราด ไตรมาส 1 ปี 2559 (มกราคม - มีนาคม 2559)

\*หมายเหตุ : ประมวลผลข้อมูลโดยสำนักงานแรงงานจังหวัดตราด

= จำนวนผู้ประกันตนมาตรา 33, 39, 40 ในจังหวัด x 100

จำนวนผู้มีงานทำในจังหวัด

**สถานการณ์แรงงานจังหวัดตราด**

สถานการณ์แรงงานจังหวัดตราด ไตรมาส 1 ปี ๒๕๕9 ช่วงเดือนมกราคม - มีนาคม 2559 ขอนำเสนอข้อมูลในประเด็นต่างๆ ตามลำดับ คือ

๑) กำลังแรงงาน การมีงานทำ การว่างงาน แรงงานนอกระบบ

๒) การส่งเสริมการมีงานทำ

๓) การพัฒนาศักยภาพแรงงาน

๔) การคุ้มครองแรงงานและสวัสดิการ

๕) การประกันสังคม

**๑. กำลังแรงงาน การมีงานทำ การว่างงานแรงงานนอกระบบ**

สำนักงานสถิติจังหวัดตราด ได้ดำเนินการสำรวจภาวะการทำงานของประชากร โดยในช่วงเดือนมกราคม - มีนาคม 2559 สรุปรายละเอียดได้ดังนี้

จังหวัดตราดมีจำนวนประชากรที่มีอายุ 15 ปีขึ้นไปทั้งสิ้น 224,488 คน เป็นผู้ที่อยู่ในกำลังแรงงานรวม 167,484 คน หรือคิดเป็นร้อยละ 74.61 ของประชากรที่มีอายุ 15 ปีขึ้นไป และเป็นผู้ที่ไม่อยู่ในกำลังแรงงาน 57,004 คน หรือคิดเป็นร้อยละ 25.39(รายละเอียดตามตารางภาคผนวก และแผนภูมิ 1)

**แผนภูมิ๑ โครงสร้างของกำลังแรงงานจังหวัดตราดปี ไตรมาส 1 ๒๕๕9 (มกราคม - มีนาคม 2559)**

**อื่นๆ**

**24,429**

**ผู้ทำงานบ้าน**

**18,507**

**เรียนหนังสือ**

**14,068**

**ผู้ไม่อยู่ในกำลังแรงงาน**

**57,004**

**ผู้รอฤดูกาล**

**-**

**ผู้ว่างงาน**

**696**

**ผู้มีงานทำ**

**166,788**

**ผู้อยู่ในวัยทำงาน**

**(อายุ ๑๕ ปีขึ้นไป)**

**224,488**

**ผู้อยู่ในกำลังแรงงาน**

**167,484**

ที่มา : สำนักงานสถิติจังหวัดตราด ไตรมาส 1 ปี 2559 (มกราคม - มีนาคม 2559)

ในกลุ่มผู้อยู่ในวัยทำงาน (ผู้มีอายุ ๑๕ ปีขึ้นไป) จำนวน 224,488 คน พบว่า เป็นผู้อยู่ในกำลังแรงงาน 167,484 คน โดยจำแนกเป็นผู้มีงานทำ 166,788 คน คิดเป็นร้อยละ 99.58 ของผู้อยู่ในกำลังแรงงานทั้งหมด ผู้ว่างงานจำนวน 696 คน คิดเป็นร้อยละ 0.42 ไม่มีผู้รอฤดูกาล เมื่อเปรียบเทียบการมีงานทำระหว่างเพศในไตรมาสนี้ จะพบว่า เพศชายมีอัตราส่วนของการมีงานทำมากกว่าเพศหญิง (คำนวณจากผู้มีงานทำจำแนกเพศต่อผู้อยู่ในกำลังแรงงานจำแนกเพศ) กล่าวคือ เพศชาย มีอัตราร้อยละ 99.47 และเพศหญิงมีอัตราร้อยละ 99.73 และเมื่อพิจารณาในภาพรวม จะพบว่า อัตราการมีงานทำ ซึ่งคำนวณจากสัดส่วนผู้มีงานทำต่อผู้อยู่ในกำลังแรงงาน มีอัตราร้อยละ 99.58 ซึ่งหมายความว่าผู้อยู่ในกำลังแรงงาน ๑๐๐ คน จะมีงานทำประมาณ 99-100 คน

ส่วนอัตราการว่างงาน ซึ่งคำนวณจากผู้ว่างงานต่อผู้อยู่ในกำลังแรงงาน มีอัตราร้อยละ 0.42 ซึ่งอัตราการว่างงานที่ต่ำ เป็นตัวชี้วัดให้เห็นว่าเศรษฐกิจของจังหวัดตราดมีการขยายตัวอย่างต่อเนื่อง มีการจ้างงานอยู่อย่างสม่ำเสมอ และมีการว่างงานที่น้อยมาก เมื่อเทียบกับจำนวนผู้ที่อยู่ในกำลังแรงงานทั้งหมด ส่วนกำลังแรงงานที่กำลังรอฤดูกาล พบว่า ไตรมาสนี้ ไม่พบผู้ที่รอฤดูกาล

สำหรับตัวเลขในกลุ่มของผู้ที่ไม่อยู่ในกำลังแรงงาน ซึ่งมีจำนวน 57,004 คน พบว่า เป็นผู้ที่ทำงานบ้าน จำนวน 18,507 คน (ร้อยละ 32.47) เรียนหนังสือ 14,068 คน (ร้อยละ 24.68) และอื่นๆ 24,429 คน (ร้อยละ 42.86) ตามลำดับ (รายละเอียดตามตารางภาคผนวก และตาราง ๑)

**ตาราง ๑ ประชากรจังหวัดตราด จำแนกตามเพศ และสถานภาพแรงงาน ไตรมาส 1 ปี 2559 (มกราคม - มีนาคม 2559)**

|  |  |  |  |
| --- | --- | --- | --- |
| **สถานภาพแรงงาน** | **ชาย** | **หญิง** | **รวม** |
| ประชากรอายุ ๑๕ ปีขึ้นไป  ผู้อยู่ในกำลังแรงงาน  - ผู้มีงานทำ  - ผู้ว่างงาน  - กำลังแรงงานที่รอฤดูกาล  ผู้ไม่อยู่ในกำลังแรงงาน  - ทำงานบ้าน  - เรียนหนังสือ  - อื่นๆ  อัตราการจ้างงานต่อกำลังแรงงาน  อัตราการว่างงาน | 112,816  96,039  95,533  506  -  16,777  -  5,849  10,928  99.47  0.53 | 111,672  71,445  71,255  190  -  40,227  18,507  8,219  13,501  99.73  0.27 | 224,488  167,484  166,788  696  -  57,004  18,507  14,068  24,429  99.58  0.42 |

ที่มา : สรุปผลการสำรวจโครงการสำรวจภาวการณ์ทำงานของประชากรจังหวัดตราด ไตรมาส 1 ปี 2559 (มกราคม - มีนาคม 2559)

\*หมายเหตุ : ๑. อัตราการจ้างงานต่อกำลังแรงงานจังหวัด = ผู้มีงานทำในจังหวัด x ๑๐๐

ผู้อยู่ในกำลังแรงงานในจังหวัด

๒. อัตราการว่างงานจังหวัด = ผู้ว่างงานในจังหวัด x ๑๐๐

ผู้อยู่ในกำลังแรงงานในจังหวัด

สำหรับผู้มีงานทำ 166,788 คน พบว่า ทำงานในภาคเกษตรกรรม 77,956 คน คิดเป็นร้อยละ 46.74 ของผู้มีงานทำทั้งหมด ส่วนผู้ที่ทำงานนอกภาคเกษตรกรรมมีจำนวน 88,832 คน คิดเป็นร้อยละ 53.26 ของผู้มีงานทำทั้งหมด โดยกลุ่มผู้ที่ทำงานนอกภาคเกษตรกรรมจะทำงานในสาขาการขายส่ง การขายปลีก มากที่สุด จำนวน 28,624 คน คิดเป็นร้อยละ 32.22 ของผู้ทำงานนอกภาคเกษตรกรรม รองลงมาคือสาขาการก่อสร้าง จำนวน 11,093 คน คิดเป็นร้อยละ 12.49 สาขากิจกรรมโรงแรมและอาหาร จำนวน 10,789 คน คิดเป็นร้อยละ 12.15 สาขาการผลิต จำนวน 9,125 คน คิดเป็นร้อยละ 10.27 และการบริหารราชการและป้องกันประเทศ จำนวน 9,110 คน คิดเป็นร้อยละ 10.26 ของผู้ทำงานนอกภาคเกษตรทั้งหมด (รายละเอียดตามตารางภาคผนวก และแผนภูมิ 2)

**แผนภูมิ ๒ ผู้มีงานทำจังหวัดตราด จำแนกตามประเภทอุตสาหกรรมนอกภาคเกษตรกรรม ๕ อันดับแรก ไตรมาส 1 ปี 2559 (มกราคม - มีนาคม 2559)**

ที่มา : สรุปผลการสำรวจโครงการสำรวจภาวการณ์ทำงานของประชากรจังหวัดตราด ไตรมาส 1 ปี 2559 (มกราคม - มีนาคม 2559)

เมื่อพิจารณาผู้มีงานทำจำแนกตามอาชีพในไตรมาส 1 ปี 2559 พบว่า อาชีพที่มีผู้ทำงานมากที่สุด ๕ อันดับแรก คือ

1. ผู้ปฏิบัติงานที่มีฝีมือในด้านการเกษตรและการประมง จำนวน 68,198 คน ร้อยละ 40.89

๒) พนักงานบริการพนักงานในร้านค้าและตลาด จำนวน 31,182 คน ร้อยละ 18.70

๓) อาชีพขั้นพื้นฐานต่างๆ ในด้านการขายและการให้บริการ จำนวน 22,838 คน ร้อยละ 13.69

๔) ผู้ปฏิบัติงานด้านความสามารถทางฝีมือ และธุรกิจการค้าที่เกี่ยวข้อง จำนวน 17,414 คน ร้อยละ 10.44

๕) ผู้ประกอบวิชาชีพด้านต่างๆ จำนวน 7,001 คน ร้อยละ 4.20

(รายละเอียดตามตารางภาคผนวก และแผนภูมิ 3)

**แผนภูมิ ๓ ผู้มีงานทำจังหวัดตราด จำแนกตามอาชีพ ไตรมาส 1 ปี 2559 (มกราคม - มีนาคม 2559)**

ที่มา : สรุปผลการสำรวจโครงการสำรวจภาวะการทำงานของประชากรจังหวัดตราด ไตรมาส 1 ปี 2559 (มกราคม - มีนาคม 2559)

หากศึกษาถึงระดับการศึกษาของผู้มีงานทำ พบว่า ผู้มีงานทำส่วนใหญ่มีการศึกษาระดับต่ำกว่าประถมศึกษา จำนวน 57,169 คน (ร้อยละ 45.47) รองลงมาเป็นผู้มีการศึกษาระดับประถมศึกษา จำนวน 55,548 คน (ร้อยละ 24.74) ระดับมัธยมศึกษาต้อนต้น จำนวน 36,882 (ร้อยละ 16.43) ระดับมหาวิทยาลัย จำนวน 32,439 (ร้อยละ 14.45) และระดับมัธยมศึกษาตอนปลาย จำนวน 27,501 (ร้อยละ 12.25) ตามลำดับ (รายละเอียดตามตารางภาคผนวก และแผนภูมิ 4)

**แผนภูมิ ๔ ผู้มีงานทำจังหวัดตราด จำแนกตามระดับการศึกษาที่สำเร็จ ไตรมาส 1 ปี 2559 (มกราคม - มีนาคม 2559)**

ที่มา : สรุปผลการสำรวจโครงการสำรวจภาวะการทำงานของประชากรจังหวัดตราด ไตรมาส 1 ปี 2559 (มกราคม - มีนาคม 2559)

ในด้านสถานภาพการทำงานของผู้มีงานทำ พบว่า ส่วนใหญ่เป็นลูกจ้างเอกชน จำนวน62,623 คน (ร้อยละ 37.55) รองลงมาทำงานส่วนตัว จำนวน 51,683 คน (ร้อยละ 30.99) และช่วยธุรกิจครัวเรือน จำนวน 28,191 คน (ร้อยละ 16.92) ส่วนลูกจ้างรัฐบาล มีจำนวน 17,818 คน (ร้อยละ 10.68) และนายจ้าง จำนวน 6,472 คน (ร้อยละ 3.88) ตามลำดับ (รายละเอียดตามตารางภาคผนวก และแผนภูมิ 5)

**แผนภูมิ ๕ ผู้มีงานทำจังหวัดตราด จำแนกตามสถานภาพการทำงาน ไตรมาส 1 ปี 2559 (มกราคม - มีนาคม 2559)**

ที่มา : สรุปผลการสำรวจโครงการสำรวจภาวการณ์ทำงานของประชากรจังหวัดตราด ไตรมาส 1 ปี 2559 (มกราคม - มีนาคม 2559)

สำหรับภาวะการว่างงานของประชากร จังหวัดตราดมีประชากรว่างงานทั้งสิ้น 696 คนเป็นเพศชาย จำนวน 506 คน (ร้อยละ 72.70) เพศหญิง จำนวน 190 คน (ร้อยละ 27.30)

สำหรับอัตราการว่างงานของประชากร ซึ่งหมายถึง สัดส่วนของผู้ว่างงานต่อจำนวนประชากรที่อยู่ในกำลังแรงงาน พบว่า จังหวัดตราดมีอัตราการว่างงานร้อยละ ๐.42 โดยเพศชายมีอัตราการว่างงานสูงกว่าเพศหญิง

**สำหรับแรงงานนอกระบบ** ข้อมูลเบื้องต้นปี ๒๕๕8 จากผลการศึกษาของสำนักงานสถิติจังหวัดตราด พบว่า ปัจจุบันผู้มีงานทำอยู่ในแรงงานนอกระบบมีจำนวน 97,883 คน คิดเป็นร้อยละ 58.69 ของผู้มีงานทำทั้งหมด ทั้งนี้แรงงานนอกระบบเหล่านี้จะทำงานในภาคเกษตรเป็นส่วนใหญ่ กล่าวคือมีจำนวน 66,385 คน คิดเป็นร้อยละ 67.82 ขณะที่นอกภาคเกษตรมี 31,498 คน คิดเป็นร้อยละ 32.18 ซึ่งกลุ่มนอกภาคเกษตรนี้ เมื่อพิจารณาจำแนกตามประเภทอุตสาหกรรม พบว่าอุตสาหกรรมที่มีจำนวนแรงงานนอกระบบสูงสุด ๕ อันดับแรก คือ

๑) การขายส่ง ขายปลีก จำนวน 12,696 คน (ร้อยละ 40.31)

๒) ที่พักแรม และบริการด้านอาหาร จำนวน 6,761 คน (ร้อยละ 21.47)

๓) การผลิต จำนวน 4,596 คน (ร้อยละ 14.59)

๔) การก่อสร้าง จำนวน 3,742 คน (ร้อยละ 11.88)

๕) การขนส่ง จำนวน 487 คน (ร้อยละ 1.55)

(รายละเอียดตามตารางภาคผนวก และแผนภูมิ 6)

**แผนภูมิ 6 ผู้มีงานทำที่อยู่ในแรงงานนอกระบบจังหวัดตราด จำแนกตามประเภทอุตสาหกรรม นอกภาคเกษตร (๕ อันดับแรก) ปี ๒๕๕8**

ที่มา : สำนักงานสถิติจังหวัดตราด ปี 2558

**เมื่อพิจารณาแรงงานนอกระบบจำแนกตามอาชีพ พบว่ามีงานทำในอาชีพต่างๆ สูงสุด ๕ อันดับแรก คือ**

**๑) ผู้ปฏิบัติงานที่มีฝีมือด้านการเกษตรและประมง จำนวน 60,128 คน**

**(ร้อยละ 61.43)**

**๒) พนักงานบริการ จำนวน 18,054 คน (ร้อยละ 18.44)**

**๓) อาชีพขั้นพื้นฐานต่างๆ จำนวน 9,780 คน (ร้อยละ 9.99)**

**๔) ผู้ปฏิบัติงานด้านความสามารถทางฝีมือ จำนวน 7,490 คน (ร้อยละ 7.65)**

**๕) บัญญัติกฎหมายและผู้จัดการ จำนวน 1,002 คน (ร้อยละ 1.02)**

**(**รายละเอียดตามตารางภาคผนวก และแผนภูมิ 7**)**

**แผนภูมิ 7 จำนวนผู้มีงานทำที่อยู่ในแรงงานนอกระบบในจังหวัดตราด จำแนกตามอาชีพ ปี ๒๕๕8**

**ที่มา : สำนักงานสถิติจังหวัดตราด ปี 2558**

**เมื่อพิจารณาแรงงานนอกระบบ จำแนกตามอายุ พบว่าส่วนใหญ่มีอายุในช่วง 45-49 ปี กล่าวคือ ผู้มีอายุ 45-49 ปี มีจำนวน 14,365 คน (ร้อยละ 14.68) รองลงมาคือ ผู้มีอายุ 60 ปีขึ้นไป จำนวน 13,048 (ร้อยละ 13.33) และอายุ 50-54 ปี จำนวน 12,197 คน (ร้อยละ 12.46) อายุ 40-44 จำนวน 11,899 (ร้อยละ 12.16) ส่วนช่วงอายุ 30-34 ปี มีน้อยที่สุด จำนวน 10,869 คน (ร้อยละ 11.10) (**รายละเอียดตามตารางภาคผนวก และแผนภูมิ 8**)**

**แผนภูมิ 8 จำนวนผู้มีงานทำที่อยู่ในแรงงานนอกระบบในจังหวัดตราด จำแนกตามอายุ ปี ๒๕๕8**

**ที่มา : สำนักงานสถิติจังหวัดตราด ปี 2558**

**สำหรับด้านการศึกษา พบว่า แรงงานนอกระบบส่วนใหญ่มีการศึกษาในระดับต่ำกว่าประถมศึกษา คือมีจำนวน 29,929 คน (ร้อยละ 30.58) รองลงมาคือ ระดับประถมศึกษา มีจำนวน 27,466 คน (ร้อยละ 28.06) ระดับมัธยมศึกษาตอนต้น จำนวน 14,596 (ร้อยละ 14.91) ระดับมัธยมศึกษาตอนปลาย จำนวน 12,832 (ร้อยละ 13.11) และอุดมศึกษา จำนวน 10,257 คน (ร้อยละ 10.48) (รายละเอียดตามตารางภาคผนวก และแผนภูมิ 9)**

**แผนภูมิ 9 ผู้มีงานทำที่อยู่ในแรงงานนอกระบบในจังหวัดตราด จำแนกตามระดับการศึกษา ปี ๒๕๕8**

**ที่มา : สำนักงานสถิติจังหวัดตราด ปี 2558**

**๒. การส่งเสริมการมีงานทำ**

**๒.๑ การจัดหางานในประเทศ**

ภารกิจส่งเสริมให้ประชาชนมีงานทำเป็นภารกิจหลักของกระทรวงแรงงาน ซึ่งดำเนินการโดยสำนักงานจัดหางาน ซึ่งจังหวัดตราดมีการส่งเสริมการมีงานทำในรูปแบบการจัดหางาน มีทั้งการหางานในประเทศ และต่างประเทศ

การจัดหางานในจังหวัดตราด ในช่วงไตรมาสที่ 1 ปี ๒๕๕9 (มกราคม - มีนาคม 2559) มีตำแหน่งงานว่าง ที่ได้แจ้งผ่านสำนักงานจัดหางานจังหวัดตราด จำนวน 616 อัตรา ผู้ลงทะเบียนสมัครงาน จำนวน 276 คน และได้รับการบรรจุงาน จำนวน 367 คน

สำหรับตำแหน่งงานว่างไตรมาส 1 ปี ๒๕๕9 นี้ พบว่า เป็นเพศชาย จำนวน 150 อัตรา คิดเป็นสัดส่วนร้อยละ 24.35 ของตำแหน่งงานว่างทั้งหมด ขณะที่เพศหญิงมีจำนวน 74 อัตรา คิดเป็นร้อยละ 12.01 และไม่ระบุเพศ จำนวน 392 อัตรา คิดเป็นร้อยละ 63.64 การที่ตำแหน่งงานว่าง ส่วนใหญ่ไม่ได้ระบุเพศ แสดงให้เห็นว่าสถานประกอบการ หรือนายจ้างพิจารณาเห็นว่างานโดยทั่วไป ไม่ว่าเพศชาย หรือเพศหญิง สามารถทำได้เช่นกัน หรือไม่มีความแตกต่างในเรื่องเพศ ในอีกประการหนึ่ง นายจ้างพิจารณาเห็นว่า การไม่ระบุเพศจะมีผลดีในด้านโอกาสการคัดเลือกมากกว่าระบุเพศ (รายละเอียดตามตารางภาคผนวก และแผนภูมิ 10)

**แผนภูมิ 10 ตำแหน่งงานว่างในจังหวัดตราดแยกตามเพศ ไตรมาส 1 ปี 2559 (มกราคม - มีนาคม 2559)**

ที่มา : สำนักงานจัดหางานจังหวัดตราด ไตรมาส 1 ปี 2559 (มกราคม - มีนาคม 2559)

ผู้ลงทะเบียนสมัครงานในไตรมาสนี้ พบว่า มีผู้มาลงทะเบียนสมัครงานจำนวนทั้งสิ้น 276 คน เป็นชาย จำนวน 124 คน คิดเป็นร้อยละ 44.93 และเป็นหญิง จำนวน 152 คน คิดเป็นร้อยละ 55.07 สำหรับการบรรจุงานมีผู้ที่ได้รับการบรรจุเข้าทำงานทั้งสิ้น จำนวน 367 คน เป็นชาย จำนวน 142 คน คิดเป็นร้อยละ 38.69 และเป็นหญิง จำนวน 225 คน คิดเป็นร้อยละ 61.31 (รายละเอียดตามตารางภาคผนวก และแผนภูมิ 11)

**แผนภูมิ 11 ตำแหน่งงานว่าง/ การสมัครงาน/ การบรรจุงาน ไตรมาส 1 ปี 2559 (มกราคม - มีนาคม 2559)**

ที่มา : สำนักงานจัดหางานจังหวัดตราด ไตรมาส 1 ปี 2559 (มกราคม - มีนาคม 2559)

สำหรับตำแหน่งงานว่าง ผู้สมัครงาน และการบรรจุงานจังหวัดตราด จำแนกตามระดับการศึกษา ไตรมาส 1 ปี ๒๕๕9 (มกราคม - มีนาคม 2559) พบว่า สัดส่วนตำแหน่งงานว่างส่วนใหญ่ คือ ระดับมัธยมศึกษา มีความต้องการจำนวน 224 อัตรา (ร้อยละ 36.36) รองลงมาเป็นระดับประถมศึกษาและต่ำกว่า จำนวน 113 อัตรา (ร้อยละ 18.34) และระดับ ปวช. มีความต้องการจำนวน 98 อัตรา (ร้อยละ 15.91) ตามลำดับ

ขณะที่ผู้สมัครงานในไตรมาสนี้ ส่วนใหญ่เป็นผู้ที่จบการศึกษาระดับมัธยมศึกษา จำนวน 108 คน (ร้อยละ 39.13) รองลงมาได้แก่ระดับประถมศึกษาและต่ำกว่า จำนวน 62 คน (ร้อยละ 22.46) และระดับปริญญาตรี จำนวน 54 คน (ร้อยละ 19.57) ตามลำดับ

สำหรับการบรรจุงานนั้นระดับมัธยมศึกษามีสัดส่วนมากที่สุด เมื่อเทียบกับระดับการศึกษาอื่นๆ คือ จำนวน 153 คน (ร้อยละ 41.69) รองลงมาได้แก่ ระดับปริญญาตรี จำนวน 57 คน (ร้อยละ 15.53) และระดับประถมศึกษาและต่ำกว่า จำนวน 45 คน (ร้อยละ 12.26) ตามลำดับ (รายละเอียดตามตารางภาคผนวก และแผนภูมิ 12)

**แผนภูมิ 12 ตำแหน่งงานว่าง/ ผู้สมัครงาน/ บรรจุงานในจังหวัดตราด จำแนกตามระดับการศึกษา**

**ไตรมาส 1 ปี 2559 (มกราคม - มีนาคม 2559)**

ที่มา : สำนักงานจัดหางานจังหวัดตราด ไตรมาส 1 ปี 2559 (มกราคม - มีนาคม 2559)

ด้านอาชีพ พบว่า ในไตรมาสนี้อาชีพที่มีตำแหน่งงานว่างสูงสุด ๕ อันดับแรกคือ

1. อาชีพพนักงานบริการ พนักงานขายในร้านค้าและตลาด จำนวน 216 อัตรา (ร้อยละ 35.06)

๒) อาชีพเสมียน เจ้าหน้าที่ จำนวน 98 อัตรา (ร้อยละ 15.91)

๓) อาชีพผู้ปฏิบัติงานโดยใช้ฝีมือในธุรกิจต่างๆ จำนวน 68 อัตรา (ร้อยละ 11.04)

๔) อาชีพผู้ประกอบวิชาชีพด้านต่างๆ จำนวน 66 อัตรา (ร้อยละ 10.71)

๕) อาชีพงานพื้นฐาน จำนวน 57 อัตรา (ร้อยละ 9.25)

สำหรับอาชีพที่มีผู้สมัครงานสูงสุด คืออาชีพอาชีพเสมียน เจ้าหน้าที่ จำนวน 71 คน (ร้อยละ 25.72) รองลงมาได้แก่ พนักงานบริการ พนักงานขายในร้านค้าและตลาด จำนวน 61 คน (ร้อยละ 22.10) และอาชีพงานพื้นฐาน จำนวน 49 คน (ร้อยละ 17.75) ตามลำดับ

ส่วนการบรรจุงานสูงสุด คืออาชีพพนักงานบริการ พนักงานขายในร้านค้าและตลาด จำนวน 111 คน (ร้อยละ 30.25) รองลงมา คือ อาชีพเสมียน เจ้าหน้าที่ จำนวน 95 คน (ร้อยละ 25.89) และอาชีพงานพื้นฐาน จำนวน 70 คน (ร้อยละ 19.07) ตามลำดับ (รายละเอียดตามตารางภาคผนวก และแผนภูมิ 13)

**แผนภูมิ 13 ตำแหน่งงานว่าง จังหวัดตราด จำแนกตามอาชีพ ไตรมาส 1 ปี 2559 (มกราคม - มีนาคม 2559)**

ที่มา : สำนักงานจัดหางานจังหวัดตราด ไตรมาส 1 ปี 2559 (มกราคม - มีนาคม 2559)

เมื่อพิจารณาในด้านอุตสาหกรรม พบว่า ในไตรมาส 1 ปี ๒๕๕9 มีอุตสาหกรรมที่มีตำแหน่งงานว่างสูงสุด ๕ อันดับแรกคือ

๑) การขายส่งและการขายปลีก การซ่อมแซมยานยนต์ และรถจักรยานยนต์ จำนวน 225 อัตรา (ร้อยละ 36.53)

๒) ที่พักแรมและบริการด้านอาหาร จำนวน 185 อัตรา (ร้อยละ 30.03)

๓) การผลิต จำนวน 79 อัตรา (ร้อยละ 12.82)

๔) กิจกรรมทางการเงินและการประกันภัย จำนวน 67 อัตรา (ร้อยละ 10.88)

5) กิจกรรมด้านสุขภาพและงานสังคมสงเคราะห์ จำนวน 19 อัตรา (ร้อยละ 3.08)

ส่วนการบรรจุงานพบว่า อุตสาหกรรมที่มีการบรรจุงานสูงสุด ได้แก่การขายส่งและ การขายปลีก การซ่อมยานยนต์ และจักรยานยนต์ จำนวน 153 คน (ร้อยละ 41.69) รองลงมาได้แก่ ที่พักแรมและบริการด้านอาหาร จำนวน 100 คน (ร้อยละ 27.25) และการผลิต จำนวน 71 คน (ร้อยละ 19.35) (รายละเอียดตามตารางภาคผนวก และตาราง 2)

**ตารางที่ ๒ จำนวนตำแหน่งงานว่าง และการบรรจุงานจังหวัดตราด จำแนกตามประเภทอุตสาหกรรม**

**(๕ อันดับแรก) ไตรมาส 1 ปี 2559 (มกราคม - มีนาคม 2559)**

|  |  |  |  |  |
| --- | --- | --- | --- | --- |
| **ประเภทอุตสาหกรรม** | **ตำแหน่งงานว่าง** | | **บรรจุงาน** | |
| **จำนวน (อัตรา)** | **ร้อยละ** | **จำนวน**  **(คน)** | **ร้อยละ** |
| 1. การผลิต | 79 | 13.21 | 71 | 19.78 |
| 1. การขายส่งและการขายปลีก การซ่อมยานยนต์ และจักรยานยนต์ | 225 | 37.63 | 153 | 42.62 |
| 1. ที่พักแรมและบริการด้านอาหาร | 185 | 30.94 | 100 | 27.86 |
| 1. กิจกรรมทางการเงินและการประกันภัย | 67 | 11.20 | 6 | 1.67 |
| 1. การบริหารราชการ การป้องกันประเทศ และการประกันสังคมภาคบังคับ | 14 | 2.34 | 13 | 3.62 |
| 1. การศึกษา | 9 | 1.51 | 9 | 2.51 |
| 1. กิจกรรมด้านสุขภาพและงานสังคมสงเคราะห์ | 19 | 3.18 | 7 | 1.95 |
| **รวม** | **598** | **100** | **359** | **100** |

ที่มา : สำนักงานจัดหางานจังหวัดตราด ไตรมาส 1 ปี 2559 (มกราคม - มีนาคม 2559)

ช่วงอายุที่เป็นที่ต้องการของตลาดแรงงานในไตรมาสนี้ ส่วนใหญ่จะมีอายุระหว่าง 18-24 ปี มีความต้องการสูงสุดถึง 261 อัตรา (ร้อยละ 42.37) รองลงมาคือ อายุ 25-29 ปี มีความต้องการ 190 อัตรา (ร้อยละ 30.84) และอายุ 30-39 ปี มีความต้องการ 85 อัตรา (ร้อยละ 13.80)

ขณะเดียวกันผู้สมัครงานส่วนใหญ่จะมีอายุ 30-39 ปี จำนวน 78 คน (ร้อยละ 28.26) รองลงมาคือ อายุ 18-24 ปี จำนวน 73 คน (ร้อยละ 26.45) และอายุ 25-29 ปี จำนวน 63 คน (ร้อยละ 22.83)

ขณะที่ผู้มีอายุ 30-39 ปี ได้รับการบรรจุงานสูงสุด จำนวน 120 คน (ร้อยละ 32.70) รองลงมาคืออายุ 25-29 ปี จำนวน 100 คน (ร้อยละ 27.25) และอายุ 18-24 ปี จำนวน 77 คน (ร้อยละ 20.98) (รายละเอียดตามตารางภาคผนวก และแผนภูมิ 14)

**แผนภูมิ 14 การบรรจุงานจังหวัดตราด จำแนกตามอายุ ไตรมาส 1 ปี 2559 (มกราคม - มีนาคม 2559)**

ที่มา : สำนักงานจัดหางานจังหวัดตราด ไตรมาส 1 ปี 2559 (มกราคม - มีนาคม 2559)

**๒.๒ แรงงานต่างด้าว**

จำนวนแรงงานต่างด้าวที่เข้ามาทำงานอย่างถูกต้องตามกฎหมาย ข้อมูลคงเหลือ ณ เดือนมีนาคม 2559 มีจำนวนทั้งสิ้น 4 คน โดยทั้งหมดเป็นประเภทส่งเสริมการลงทุน จำนวน 4 คน (ร้อยละ 100) (รายละเอียดตามตารางภาคผนวก และแผนภูมิ 15)

**แผนภูมิ 15 จำนวนแรงงานต่างด้าวถูกกฎหมายจังหวัดตราด จำแนกตามประเภทการได้รับอนุญาตแรงงานต่างด้าวถูกกฎหมายจังหวัดตราด ไตรมาส 1 ปี 2559 (มกราคม - มีนาคม 2559)**

ที่มา : สำนักงานจัดหางานจังหวัดตราด ไตรมาส 1 ปี 2559 (มกราคม - มีนาคม 2559)

หากพิจารณาแรงงานต่างด้าวถูกกฎหมายที่กล่าวข้างต้น โดยไม่นับรวมประเภทตลอดชีพจะพบว่า แรงงานต่างด้าวถูกกฎหมายในจังหวัดตราดส่วนใหญ่ จำนวน 92 คน คิดเป็นร้อยละ 55.42 ประกอบอาชีพผู้บัญญัติกฎหมาย ข้าราชการระดับอาวุโส ผู้จัดการ รองลงมาเป็นผู้ประกอบวิชาชีพ ด้านต่างๆ มีจำนวน 67 คน คิดเป็นร้อยละ 40.36 และผู้ประกอบวิชาชีพพนักงานบริการ พนักงานขาย ในร้านค้าและตลาด จำนวน 7 คน คิดเป็นร้อยละ 4.22 แสดงให้เห็นว่าตลาดแรงงานไทยในจังหวัดตราดต้องพึ่งพิงแรงงานทักษะฝีมือที่มีความเชี่ยวชาญ จึงต้องส่งเสริมพัฒนาทักษะฝีมือแรงงานให้เทียบเท่ามาตรฐานสากลต่อไป (รายละเอียดตามตารางภาคผนวก และแผนภูมิ 16)

**แผนภูมิ 16 แรงงานต่างด้าวถูกกฎหมายจังหวัดตราด แยกตามประเภทอาชีพ (ยกเว้นประเภทตลอดชีพ)**

**3 อันดับแรก ไตรมาส 1 ปี 2559 (มกราคม - มีนาคม 2559)**

ที่มา : สำนักงานจัดหางานจังหวัดตราด ไตรมาส 1 ปี 2559 (มกราคม - มีนาคม 2559)

สำหรับแรงงานต่างด้าวที่ผ่านการพิสูจน์สัญชาติ เป็นแรงงานที่ประเทศไทยอนุญาตให้มาทำงานเป็นการชั่วคราว เพื่อทดแทนการขาดแคลนแรงงานในประเทศไทย แรงงานในกลุ่มนี้มี ๓ สัญชาติ คือ พม่า ลาว กัมพูชา สำหรับในไตรมาส 1 ปี 2559 ข้อมูลคงเหลือ ณ มีนาคม 2559 จำนวนแรงงานต่างด้าว 3 สัญชาติ ที่อยู่ในระบบทะเบียนของสำนักงานจัดหางานจังหวัดตราด มีจำนวนทั้งสิ้น 30,486 คน หากพิจารณาตามสัญชาติ พบว่า สัญชาติกัมพูชามีสัดส่วนถึงร้อยละ 90.21 (27,501 คน) ขณะที่แรงงานพม่ามีสัดส่วนร้อยละ 8.99 (2,742 คน) และแรงงานลาวมีสัดส่วนร้อยละ 0.80 (243 คน) ตามลำดับ (รายละเอียดตามตารางภาคผนวก และแผนภูมิ 17)

**แผนภูมิ 17 แรงงานต่างด้าว ๓ สัญชาติ (พม่า ลาว กัมพูชา) จังหวัดตราด จำแนกตามสัญชาติ ข้อมูลคงเหลือ ณ เดือนมีนาคม 2559**

ที่มา : สำนักงานจัดหางานจังหวัดตราด ข้อมูลคงเหลือ ณ เดือนมีนาคม 2559

**๒.๓ การคาดประมาณกำลังแรงงาน - ผู้สำเร็จการศึกษา**

กระทรวงแรงงานได้จัดทำโครงการวิจัยเรื่อง แผนพัฒนากำลังคนของประเทศไทยเพื่อเพิ่มขีดความสามารถในการแข่งขันของประเทศ มีวัตถุประสงค์เพื่อจัดทำแผนแม่บทพัฒนากำลังคนในระดับจังหวัด ภายใต้โครงการดังกล่าวได้กำหนดให้สำนักงานแรงงานจังหวัดทำการสำรวจความต้องการแรงงาน (demand) และผู้สำเร็จการศึกษา (supply) ในพื้นที่ เพื่อนำไปใช้ประโยชน์ในงานที่เกี่ยวข้องกับ การวิเคราะห์ตลาดแรงงานและจัดทำแผนพัฒนากำลังคนของจังหวัดต่อไป

ผลการสำรวจดังกล่าวนำไปสู่การคาดประมาณความต้องการแรงงานระดับจังหวัดใช้วิธี Manpower Requirement Approach (หรือวิธี GPP per Worker) ซึ่งทางสถาบันวิจัยเพื่อการพัฒนาประเทศไทย (TDRI) ได้สร้างซอฟท์แวร์ในการคำนวณให้เพื่อนำผลสำรวจบันทึกในระบบประมวลผล (software) ให้มีการถ่วงน้ำหนัก (weight) และจะได้ข้อมูลเป็นค่าประมาณการของจังหวัด

**๒.๓.๑ จำนวนลูกจ้าง/พนักงาน**

พบว่าจังหวัดตราด ปี 2558 มีลูกจ้าง/พนักงาน รวมทั้งสิ้น 10,700 คน โดยพิจารณาจากระดับฝีมือส่วนใหญ่เป็นแรงงานฝีมือ จำนวน 5,442 คน คิดเป็นร้อยละ 50.86 รองลงมาคือ แรงงานกึ่งฝีมือ จำนวน 3,097 คน คิดเป็นร้อยละ 28.95 และแรงงานไร้ฝีมือ จำนวน 1,815 คน คิดเป็นร้อยละ 16.97 (รายละเอียดตามตารางภาคผนวก และแผนภูมิ 18)

**แผนภูมิ 18 จำนวนลูกจ้าง/พนักงานจังหวัดตราด จำแนกตามระดับฝีมือ ปี 2558**

ที่มา : สำนักงานแรงงานจังหวัดตราด ปี 2558

เมื่อพิจารณาตามระดับการศึกษาพบว่าลูกจ้าง/พนักงาน ในปี 2558 ของจังหวัดตราดส่วนใหญ่ จบการศึกษาระดับต่ำกว่ามัธยมศึกษามากที่สุดจำนวน 3,043 คน (ร้อยละ 28.44) รองลงมาคือ ระดับปริญญาตรี จำนวน 1,753 คน (ร้อยละ 16.38) และระดับมัธยมศึกษาตอนต้น จำนวน 1,625 คน (ร้อยละ 15.19) ตามลำดับ (รายละเอียดตามตารางภาคผนวก และแผนภูมิ 19)

**แผนภูมิ 19 จำนวนลูกจ้าง/พนักงาน ในปัจจุบันของจังหวัด จำแนกตามวุฒิการศึกษา ปี 2558**

ที่มา : สำนักงานแรงงานจังหวัดตราด ปี 2558

**2.3.2 ความต้องการแรงงาน**

สำหรับอุตสาหกรรมในปี 2558 มีความต้องการแรงงาน จำนวน 6,721 คน โดยประเภทที่มีความต้องการแรงงานสูงสุด 5 อันดับแรก คือ

1. ที่พักแรมและบริการด้านอาหาร จำนวน 497 คน (ร้อยละ 30.23)
2. ขายส่ง ขายปลีก ซ่อมยานยนต์และจักรยานยนต์ จำนวน 421 คน (ร้อยละ 25.61)
3. ก่อสร้าง จำนวน 192 คน (ร้อยละ 11.68)
4. อาหารและอาหารสัตว์ จำนวน 166 คน (ร้อยละ 10.10)
5. การบริการอื่นๆ จำนวน 131 คน (ร้อยละ 7.97)

(รายละเอียดตามตารางภาคผนวก และตาราง 3)

**ตาราง 3 จำนวนความต้องการแรงงาน จำแนกตามสาเหตุของการรับเข้าทำงาน และประเภทกิจการ (5 อันดับแรก) จังหวัดตราด ปี 2558**

|  |  |  |  |
| --- | --- | --- | --- |
| **ประเภทอุตสาหกรรม** | **ลักษณะความต้องการแรงงาน (คน)** | | **รวม (คน)** |
| **แทนคนเก่า** | **ตำแหน่งใหม่** |
| 1. อาหารและอาหารสัตว์  2. ก่อสร้าง  3. ขายส่ง ขายปลีก ซ่อมยานยนต์และจักรยานยนต์  4. ที่พักแรมและบริการด้านอาหาร  5. การบริการอื่นๆ | 156  186  421  495  126 | 10  6  -  2  5 | 166  192  421  497  131 |
| **รวม** | **1,384** | **23** | **1,407** |

ที่มา : สำนักงานแรงงานจังหวัดตราด ปี 2558

**2.3.3 การเข้าออกงานของแรงงาน**

เมื่อพิจารณาการเข้าออกของลูกจ้าง/พนักงาน ปี 2558 พบว่าการมีลูกจ้างที่ออกจากงานรวม 1,181 คน ส่วนใหญ่เกิดจากการลาออกเองของลูกจ้าง/พนักงาน จำนวน 1,126 คน (ร้อยละ 94.94) รองลงมาเป็นเหตุผลอื่นๆ จำนวน 55 คน (ร้อยละ 4.66) (รายละเอียดตามตารางภาคผนวก และตาราง 4)

**แผนภูมิ 4 สาเหตุการออกจากงานของลูกจ้าง/พนักงาน ในจังหวัดตราด ปี 2558**

| **ประเภทกิจการ** | **ส่วนบนของฟอร์ม**  **สาเหตุที่ออกจากงานส่วนล่างของฟอร์ม** | | | | | | | | | |
| --- | --- | --- | --- | --- | --- | --- | --- | --- | --- | --- |
| **ลาออก** | **ร้อยละ** | **ลดงาน** | **ร้อยละ** | **ทำผิด** | **ร้อยละ** | **เหตุผลอื่นๆ** | **ร้อยละ** | **รวม** | **ร้อยละ** |
| 1. เกษตรกรรม การเลี้ยงสัตว์บกและสัตว์น้ำ | 6 | 100 | - | - | - | - | - | - | 6 | 100.00 |
| 2. อาหารและอาหารสัตว์ | 113 | 100 | - | - | - | - | - | - | 113 | 100.00 |
| 3. การทำเหมืองแร่และเหมืองหิน | - | - | - | - | - | - | - | - | - | - |
| 4. การผลิตสิ่งทอ | - | - | - | - | - | - | - | - | - | - |
| 5. การผลิตเสื้อผ้าและเครื่องแต่งกาย | - | - | - | - | - | - | - | - | - | - |
| 6. การผลิตรองเท้าและเครื่องหนัง | - | - | - | - | - | - | - | - | - | - |
| 7. อัญมณีและเครื่องประดับ | 13 | 100 | - | - | - | - | - | - | 13 | 100.00 |
| 8. การผลิตไม้และผลิตภัณฑ์จากไม้ (ยกเว้นเฟอร์นิเจอร์) | 15 | 100 | - | - | - | - | - | - | 12 | 100.00 |
| 9. เฟอร์นิเจอร์ | - | - | - | - | - | - | - | - | - | - |
| 10. การผลิตกระดาษและผลิตภัณฑ์กระดาษ | - | - | - | - | - | - | - | - | - | - |
| 11. ปิโตรเลียม | 6 | 100 | - | - | - | - | - | - | 6 | 100.00 |
| 12. ปิโตรเคมี | - | - | - | - | - | - | - | - | - | - |
| 13. การผลิตเคมีภัณฑ์และผลิตภัณฑ์เคมี | 24 | 100 | - | - | - | - | - | - | 24 | 100.00 |
| 14. การผลิตยางพาราและผลิตภัณฑ์ยาง | 5 | 8.34 | - | - | - | - | 55 | 91.66 | 60 | 100.00 |
| 15. ผลิตภัณฑ์พลาสติก | - | - | - | - | - | - | - | - | - | - |
| 16. ผลิตภัณฑ์จากแร่อโลหะ | 4 | 100 | - | - | - | - | - | - | 4 | 100.00 |
| 17. การผลิตโลหะและผลิตภัณฑ์ประดิษฐ์ | 3 | 100 | - | - | - | - | - | - | 3 | 100.00 |
| 18. ไฟฟ้าและอิเล็กทรอนิกส์ | 11 | 100 | - | - | - | - | - | - | 11 | 100.00 |
| 19. ยานยนต์และชิ้นส่วน | 35 | 100 | - | - | - | - | - | - | 35 | 100.00 |
| 20. อุตสาหกรรมการผลิตอื่นๆ | - | - | - | - | - | - | - | - | - | - |
| 21. ก่อสร้าง | 154 | 100 | - | - | - | - | - | - | 154 | 100.00 |
| 22. ขายส่ง ขายปลีก ซ่อมยานยนต์และจักรยานยนต์ | 191 | 100 | - | - | - | - | - | - | 191 | 100.00 |
| 23. ตัวแทนธุรกิจท่องเที่ยว | 9 | 100 | - | - | - | - | - | - | 9 | 100.00 |
| 24. ที่พักแรมและบริการด้านอาหาร | 411 | 100 | - | - | - | - | - | - | 411 | 100.00 |
| 25. การขนส่งและสถานที่เก็บสินค้า | 24 | 100 | - | - | - | - | - | - | 24 | 100.00 |
| 26.การเงินและ การประกันภัย | 2 | 100 | - | - | - | - | - | - | 2 | 100.00 |
| 27. อสังหาริมทรัพย์ | - | - | - | - | - | - | - | - | - | - |
| 28. บริการด้านสุขภาพและสังคมสงเคราะห์ | 27 | 100 | - | - | - | - | - | - | 27 | 100.00 |
| 29. การบริการอื่นๆ | 73 | 100 | - | - | - | - | - | - | 73 | 100.00 |
| รวม | 1,126 | 95.35 | - | - | - | - | 55 | 4.65 | 1,181 | 100.00 |

ที่มา : ระบบฐานข้อมูลแผนพัฒนากำลังคน (PMANP) กระทรวงแรงงาน

สำนักงานแรงงานจังหวัดตราด ปี 2558

**2.3.4 ประเภทกิจการที่ขาดแคลนแรงงาน**

หากพิจารณาการขาดแคลนแรงงานตามระดับการศึกษา พบว่า ระดับ ต่ำกว่า ม.3 มี การขาดแคลนแรงงานสูงสุด จำนวน 183 คน (67.53) รองลงมาคือ ระดับ ม.6 จำนวน 39 คน (14.39) และระดับปวส./อนุปริญญา จำนวน 31 คน (11.44) (รายละเอียดตามตารางภาคผนวก และตาราง 5)

**ตาราง 5 จำนวนแรงงานที่ขาดแคลนในจังหวัดตราด จำแนกตามระดับการศึกษา ปี 2558**

| **ลำดับที่** | **ตำแหน่ง** | **ความต้องการแรงงาน** | | | | | | | |
| --- | --- | --- | --- | --- | --- | --- | --- | --- | --- |
| **ต่ำกว่า**  **ม.3** | **ม.3** | **ม.6** | **ปวช.** | **ปวส./**  **อนุปริญญา** | **ปริญญาตรี** | **สูงกว่า**  **ปริญญาตรี** | **รวม** |
| 1 | แรงงานก่อสร้างอาคาร สิ่งปลูกสร้าง | 60 | - | - | - | - | - | - | 60 |
| 2 | แรงงานในด้านการผลิตอื่นๆ | 41 | - | - | - | - | - | - | 41 |
| 3 | พนักงานขายสินค้าประจำร้านฯ | 3 | - | 6 | 15 | 12 | - | - | 36 |
| 4 | เจ้าหน้าที่คลังสินค้าอื่นๆ | 7 | - | 18 | - | - | - | - | 25 |
| 5 | เจ้าหน้าที่ขนส่งอื่นๆ | 22 | - | - | - | - | - | - | 22 |
| 6 | พนักงานต้อนรับ (คลับ) | 13 | - | 2 | - | 2 | 3 | - | 20 |
| 7 | แม่บ้านทั่วไป | 20 | - | - | - | - | - | - | 20 |
| 8 | ช่างซ่อมจักยานยนต์ | 4 | - | 13 | - | - | - | - | 17 |
| 9 | พนักงานบัญชี | - | - | - | - | 17 | - | - | 17 |
| 10 | พ่อครัว,ผู้ปรุงอาหาร | 13 | - | - | - | - | - | - | 13 |
| **รวม** | | 183 | - | 39 | 15 | 31 | 3 | - | 271 |
| ที่มา : ระบบฐานข้อมูลแผนพัฒนากำลังคน (PMANP) กระทรวงแรงงาน | | | | | | | | | |

สำนักงานแรงงานจังหวัดตราด ปี 2558

**2.3.5 จำนวนผู้สำเร็จการศึกษาระดับต่างๆ ในจังหวัด**

นอกจากการสำรวจข้อมูลความต้องการแรงงาน (Demand) และนำไปสู่การคาดประมาณกำลังแรงงานแล้ว ยังมีการสำรวจผู้สำเร็จการศึกษาในจังหวัดตราด เพื่อศึกษาปริมาณ และแนวโน้มการผลิตบุคลากรของสถาบันการศึกษา ซึ่งจะได้พิจารณาว่า ปริมาณผู้สำเร็จการศึกษาจะสามารถตอบสนองกับความต้องการของตลาดแรงงานในจังหวัด (สถานประกอบกิจการ) ได้หรือไม่ พบว่า ปี 2558 จังหวัดตราด มีผู้สำเร็จการศึกษาระดับ ปวช. และปวส. จำนวน 90 คน จำแนกเป็นเพศชาย จำนวน 36 คน (ร้อยละ 40) เพศหญิง จำนวน 54 คน (ร้อยละ 60) โดยระดับ ปวช. มีผู้สำเร็จการศึกษา จำนวน 77 คน (ร้อยละ 85.56) มีสัดส่วนสูงกว่าระดับ ปวส. ที่มีจำนวน 13 คน (ร้อยละ 14.44)

ทั้งนี้ เมื่อพิจารณาสาขาที่มีผู้สำเร็จการศึกษามากที่สุดในจังหวัด คือ สาขาวิชา พาณิชยกรรม/บริหารธุรกิจ มีจำนวน 32 คน (ร้อยละ 35.56) รองลงมาคือ สาขาวิชาอุตสาหกรรม การท่องเที่ยวมีจำนวน 30 คน (ร้อยละ 33.33) ของจำนวนผู้สำเร็จการศึกษา ปวช./ปวส. ทั้งหมดในจังหวัด (รายละเอียดตามตารางภาคผนวก และตาราง 6)

**ตาราง 6 จำนวนผู้สำเร็จการศึกษาระดับ ปวช. และ ปวส. ในจังหวัดตราด จำแนกตามสาขาวิชา ปี 2558**

| ***สาขาวิชา*** | ***ระดับ ปวช.*** | | | ***ระดับ ปวส. / อนุปริญญา*** | | | ***รวมทั้งหมด*** | | |
| --- | --- | --- | --- | --- | --- | --- | --- | --- | --- |
| ***ชาย*** | ***หญิง*** | ***รวม*** | ***ชาย*** | ***หญิง*** | ***รวม*** | ***ชาย*** | ***หญิง*** | ***รวม*** |
| *เกษตรกรรม* | *-* | *-* | *-* | *-* | *-* | *-* | - | - | - |
| *คหกรรม* | *-* | *-* | *-* | *-* | *-* | *-* | - | - | - |
| *อุตสาหกรรม* | *27* | *1* | *28* | *-* | *-* | *-* | 21 | 1 | 28 |
| *พาณิชยกรรม/บริหารธุรกิจ* | *4* | *21* | *25* | *1* | *6* | *7* | *5* | *27* | *32* |
| *ศิลปกรรม* | *-* | *-* | *-* | *-* | *-* | *-* |  |  |  |
| *อุตสาหกรรม การท่องเที่ยว* | *2* | *22* | *24* | *2* | *4* | *6* | *4* | *26* | *30* |
| *อุตสาหกรรมสิ่งทอ* | *-* | *-* | *-* | *-* | *-* | *-* |  |  |  |
| *ประมง* | *-* | *-* | *-* | *-* | *-* | *-* |  |  |  |
| *เทคโนโลยีสารสนเทศฯ* | *-* | *-* | *-* | *-* | *-* | *-* |  |  |  |
| *สาขาอี่นๆ* | *-* | *-* | *-* | *-* | *-* | *-* |  |  |  |
| ***รวม*** | ***33*** | ***44*** | ***77*** | ***3*** | ***10*** | ***13*** | ***36*** | ***54*** | ***90*** |

ที่มา : ระบบฐานข้อมูลแผนพัฒนากำลังคน (PMANP) กระทรวงแรงงาน

สำนักงานแรงงานจังหวัดตราด ปี 2558

สำหรับกลุ่มผู้จบการศึกษาระดับปริญญาตรีขึ้นไปในจังหวัดตราด พบว่า ไม่มี เนื่องจากจังหวัดตราดไม่มีสถาบันการศึกษาระดับอุดมศึกษา

**๒.๔ แรงงานไทยในต่างประเทศ**

ในไตรมาส 1 ปี ๒๕๕9 พบว่า มีแรงงานไทยที่ลงทะเบียนแจ้งความประสงค์จะไปทำงานต่างประเทศจำนวน 3 คน เพิ่มขึ้นจากไตรมาสที่แล้วที่มีจำนวน 2 คน

ส่วนการอนุญาตให้ไปทำงานต่างประเทศในไตรมาสนี้ พบว่ามีจำนวนทั้งสิ้น 3 คน หากพิจารณาตามวิธีการเดินทางพบว่า เดินทางโดยวิธี Re - Entry คือกลับไปทำงานอีกครั้งหนึ่ง โดยการต่ออายุสัญญาจำนวน 3 คน (ร้อยละ 100) เมื่อพิจารณาเปรียบเทียบกับไตรมาสที่แล้วพบว่า ผู้ได้รับอนุญาตให้ไปทำงานต่างประเทศในภาพรวมมีสัดส่วนลดลงจากไตรมาสที่แล้ว ร้อยละ 100 (3 คน)

สำหรับแรงงานไทยที่เดินทางไปทำงานต่างประเทศตามที่ได้รับอนุญาตในไตรมาสนี้ มีจำนวน 3 คน โดยภูมิภาคที่ขออนุมัติไป คือ ภูมิภาคเอเชีย จำนวน 2 คน (ร้อยละ 66.67)และภูมิภาคอื่นๆ จำนวน 1 คน (ร้อยละ 33.33) (รายละเอียดตามตารางภาคผนวก และตาราง 7)

**ตาราง 7 จำนวนแรงงานไทยในจังหวัดตราด ที่ได้รับอนุมัติเดินทางไปทำงานต่างประเทศ จำแนกตามวิธีการเดินทาง ไตรมาส 1 ปี 2559 (มกราคม - มีนาคม 2559)**

|  |  |  |
| --- | --- | --- |
| **วิธีการเดินทาง** | **จำนวน (คน)** | **ร้อยละ** |
| ๑. บริษัทจัดหางานจัดส่ง | - | - |
| ๒. Re - Entry | 3 | 100 |
| ๓. เดินทางด้วยตัวเอง | - | - |
| ๔. นายจ้างพาไปฝึกงาน | - | - |
| ๕. นายจ้างพาไปทำงาน | - | - |
| ๖. กรมการจัดหางานจัดส่ง | 3 | 100 |

ที่มา : สำนักงานจัดหางานจังหวัดตราด ไตรมาส 1 ปี 2559 (มกราคม - มีนาคม 2559)

**๒.5 การส่งเสริมการมีงานทำ**

สำหรับในไตรมาส 1 ปี ๒๕๕9 สำนักงานจัดหางานจังหวัดตราดมีกิจกรรม เพื่อส่งเสริมการมีงานทำ จำนวน 16 กิจกรรม มีผู้ได้รับประโยชน์ จำนวน 1,270 คน คือกิจกรรมแนะแนวอาชีพ จำนวน 14 ครั้ง มีผู้ได้รับประโยชน์ จำนวน 1,240 คน กิจกรรมส่งเสริมการประกอบอาชีพอิสระ จำนวน 1 ครั้ง มีผู้ได้รับผลประโยชน์ จำนวน 2 คน และกิจกรรมอบรมผู้รับงาน/ผู้นำกลุ่มรับงานไปทำที่บ้าน จำนวน 1 ครั้ง มีผู้ได้รับผลประโยชน์ จำนวน 10 คน (รายละเอียดตามตารางภาคผนวก และตาราง 8)

**ตาราง 8 กิจกรรมที่ดำเนินการ เพื่อส่งเสริมการมีงานทำ จำแนกตามประเภทกิจกรรม ไตรมาส 1 ปี 2559 (มกราคม - มีนาคม 2559)**

|  |  |  |  |  |
| --- | --- | --- | --- | --- |
| **กิจกรรมที่ดำเนินการ**  **เพื่อส่งเสริมการมีงานทำ** | **จำนวนครั้ง**  **ที่จัดกิจกรรม** | **ผู้ได้รับประโยชน์ (คน)** | | |
| **ชาย** | **หญิง** | **รวม** |
| ๑. แนะแนวอาชีพ | 14 | 570 | 670 | 1,240 |
| ๒. มหกรรมอาชีพ | - | - | - | - |
| ๓. ส่งเสริมการประกอบอาชีพอิสระ | 1 | 9 | 111 | 20 |
| ๔. ส่งเสริมการประกอบอาชีพเพื่อผู้สูงอายุ | - | - | - | - |
| ๕. อบรมผู้รับงาน/ผู้นำกลุ่มรับงานไปทำที่บ้าน | 1 | - | 10 | 10 |
| ๖. ประสานให้เกิดการรับงานไปทำที่บ้าน | - | - | - | - |
| **รวม** | 16 | 580 | 692 | 1,270 |

ที่มา : สำนักงานจัดหางานจังหวัดตราด ไตรมาส 1 ปี 2559 (มกราคม - มีนาคม 2559)

**๓. การพัฒนาศักยภาพแรงงาน**

การนำเสนอ และวิเคราะห์ข้อมูลในส่วนนี้ เป็นการพัฒนาฝีมือแรงงานในส่วนที่อยู่ใน ความรับผิดชอบของกระทรวงแรงงานเท่านั้น

ศูนย์พัฒนาฝีมือแรงงานจังหวัดตราด ได้ดำเนินการฝึกอบรมพัฒนาผู้ใช้แรงงานในรูปแบบต่างๆ ได้แก่ การฝึกเตรียมเข้าทำงาน การฝึกยกระดับฝีมือแรงงาน การทดสอบมาตรฐานฝีมือแรงงาน และการเสริมทักษะฝีมือแรงงาน เพื่อเพิ่มศักยภาพฝีมือแรงงานไทยให้มีมาตรฐานฝีมือทัดเทียมประเทศต่างๆ ขณะเดียวกันเป็นการพัฒนาทักษะให้สอดคล้องกับความต้องการของตลาดแรงงานโดยภาพรวม

ในรอบไตรมาส 1 ปี 2559 (มกราคม - มีนาคม 2559) พบว่า มีกลุ่มอาชีพช่างอุตสาหการ เข้ารับการฝึกเตรียมเข้าทำงานในจังหวัดตราด จำนวน 6 คน คิดเป็นร้อยละ 18.75 และกลุ่มอาชีพธุรกิจและบริการ เข้ารับการฝึกเตรียมเข้าทำงานในจังหวัดตราด จำนวน 26 คน คิดเป็นร้อยละ 81.25

**แผนภูมิ 20 การฝึกเตรียมเข้าทำงานในจังหวัดตราด จำแนกตามกลุ่มอาชีพ ไตรมาส 1 ปี 2559 (มกราคม - มีนาคม 2559)**

ที่มา : ศูนย์พัฒนาฝีมือแรงงานจังหวัดตราด ไตรมาส 1 ปี 2559 (มกราคม - มีนาคม 2559)

การฝึกยกระดับฝีมือแรงงาน พบว่า มีการฝึกยกระดับฝีมือแรงงานทั้งสิ้น 247 คน พิจารณาตามกลุ่มอาชีพที่ฝึก พบว่า มีเพียงกลุ่มอาชีพธุรกิจและบริการ มีการฝึกยกระดับฝีมือแรงงาน จำนวน 247 คน (ร้อยละ 100) (รายละเอียดตามตารางภาคผนวก และแผนภูมิ 21)

**แผนภูมิ 21 การฝึกยกระดับฝีมือแรงงานในจังหวัด จำแนกตามกลุ่มอาชีพ ไตรมาส 1 ปี 2559 (มกราคม - มีนาคม 2559)**

ที่มา : ศูนย์พัฒนาฝีมือแรงงานจังหวัดตราด ไตรมาส 1 ปี 2559 (มกราคม - มีนาคม 2559)

โดยส่วนของการทดสอบมาตรฐานฝีมือแรงงานในไตรมาสนี้ พบว่า มีกลุ่มอาชีพช่างก่อสร้าง เข้าการทดสอบมาตรฐานฝีมือแรงงาน จำนวน 25 คน คิดเป็นร้อยละ 17.48 กลุ่มอาชีพช่างไฟฟ้า อิเล็กทรอนิกส์ คอมพิวเตอร์ จำนวน 74 คน คิดเป็นร้อยละ 52.45 และกลุ่มอาชีพธุรกิจและบริการ จำนวน 44 คน คิดเป็นร้อยละ 30.77 (รายละเอียดตามตารางภาคผนวก และแผนภูมิ 22)

**แผนภูมิ 22 การทดสอบมาตรฐานฝีมือแรงงานในจังหวัด จำแนกตามกลุ่มอาชีพ ไตรมาส 1 ปี 2559 (มกราคม - มีนาคม 2559)**

ที่มา : ศูนย์พัฒนาฝีมือแรงงานจังหวัดตราด ไตรมาส 1 ปี 2559 (มกราคม - มีนาคม 2559)

ส่วนการเสริมทักษะฝีมือแรงงานในจังหวัดตราด พบว่า มีการเสริมทักษะฝีมือแรงงานทั้งสิ้น 251 คน พิจารณาตามกลุ่มอาชีพที่ฝึก พบว่า กลุ่มอาชีพช่างไฟฟ้าฯ มีการเสริมทักษะฝีมือแรงงานสูงสุด จำนวน 141 คน (ร้อยละ 56.18) รองลงมาคือ กลุ่มอาชีพช่างก่อสร้าง มีการเสริมทักษะฝีมือแรงงาน จำนวน 90 คน (ร้อยละ 35.86) กลุ่มอาชีพช่างเครื่องกล มีการเสริมทักษะฝีมือแรงงาน จำนวน 20 คน (ร้อยละ 7.97) ตามลำดับ (รายละเอียดตามตารางภาคผนวก และแผนภูมิ 23)

ที่มา : ศูนย์พัฒนาฝีมือแรงงานจังหวัดตราด ไตรมาส 1 ปี 2559 (มกราคม - มีนาคม 2559)

**๔. การคุ้มครองแรงงานและสวัสดิการ**

**๔.๑ การตรวจแรงงาน**

กระทรวงแรงงานนอกจากจะมีภารกิจด้านการส่งเสริมการมีงานทำ การพัฒนาฝีมือแรงงานเพื่อยกระดับฝีมือให้เป็นที่ยอมรับของตลาดแรงงาน และทัดเทียมมาตรฐานสากลแล้ว อีกภารกิจหนึ่งที่เกิดขึ้นต่อเนื่องภายหลังการส่งเสริมให้คนมีงานทำแล้ว คือภารกิจด้านการคุ้มครองลูกจ้างให้ได้รับความเป็นธรรมในการทำงาน โดยสำนักงานสวัสดิการและคุ้มครองแรงงานจังหวัดตราด เป็นหน่วยงานในสังกัดกระทรวงแรงงานที่มีบทบาทในการคุ้มครองผู้ใช้แรงงานให้ได้รับความเป็นธรรมจากการจ้างงาน ภายใต้พระราชบัญญัติคุ้มครองแรงงาน เพื่อไม่ให้ถูกเอารัดเอาเปรียบจากนายจ้าง โดยมีจุดมุ่งหมายสูงสุด คือ ให้มีคุณภาพชีวิตที่ดีขึ้น ในอีกด้านหนึ่งก็ต้องผดุงไว้ซึ่งความยุติธรรมกับฝ่ายนายจ้าง กล่าวคือ ไม่โอนเอียงไปด้านใดด้านหนึ่ง ทั้งนี้ มาตรการที่จะช่วยให้ ผู้ใช้แรงงานได้รับรายได้ และสวัสดิการที่เป็นธรรมเพียงพอต่อการดำรงชีวิต รวมถึงได้รับการคุ้มครองแรงงานให้มีคุณภาพชีวิตที่ดีขึ้นได้ คือ การตรวจสถานประกอบการ เพื่อให้แน่ใจว่า ผู้ใช้แรงงานได้รับการปฏิบัติ และดูแลตามกฎหมาย ขณะเดียวกันจะเป็นมาตรฐานในการกระตุ้นให้สถานประกอบการเอาใจใส่ดูแลลูกจ้างของตนให้มากขึ้นอีกด้วย อย่างไรก็ตาม การตรวจสถานประกอบการ มิใช่เป็นการไปจับผิดนายจ้าง หากแต่เป็นการตรวจเพื่อให้คำแนะนำความรู้ ในการปฏิบัติที่ถูกต้องแก่นายจ้าง รวมทั้งสร้างความเข้าใจแก่ลูกจ้าง/ ผู้ใช้แรงงาน ให้ปฏิบัติที่ถูกต้องอีกด้วย

สำหรับในไตรมาส 1 ปี ๒๕๕8 (ช่วงเดือนมกราคม - มีนาคม 2559) สำนักงานสวัสดิการและคุ้มครองแรงงานจังหวัดตราด ได้ดำเนินการตรวจแรงงานในสถานประกอบการทั้งสิ้น 38 แห่ง มีลูกจ้างที่ผ่านการตรวจ หรือได้รับการคุ้มครองรวม 1,384 คน จำแนกเป็นชาย 587 คน (ร้อยละ 42.41 ของลูกจ้างที่ตรวจทั้งหมด) หญิง 797 คน (ร้อยละ 57.59 ของลูกจ้างที่ตรวจทั้งหมด) ไม่มีเด็ก

ซึ่งสถานประกอบการที่ตรวจส่วนใหญ่เป็นสถานประกอบการขนาด 20-49 คน คิดเป็นร้อยละ 36.84 (14 แห่ง) รองลงมาคือ ขนาด 5-9 คน คิดเป็นร้อยละ 21.05 (8 แห่ง) และขนาด 10-19 คน คิดเป็น ร้อยละ 18.42 (7 แห่ง) (รายละเอียดตามตารางภาคผนวก และตาราง 9)

**ตาราง 9 จำนวนสถานประกอบการและลูกจ้างที่ผ่านการตรวจในจังหวัดตราด ไตรมาส 1 ปี 2559 (มกราคม - มีนาคม 2559)**

|  |  |  |
| --- | --- | --- |
| **สถานประกอบการ/ ลูกจ้างที่ผ่านการตรวจ** | | |
| **ขนาดสถาน** | **ไตรมาส 4 ปี ๒๕๕8** | |
| **ประกอบการ** | **สปก.\* (แห่ง)** | **ลูกจ้าง (คน)** |
| ๑ - ๔ คน  ๕ - ๙ คน  ๑๐ - ๑๙ คน  ๒๐ - ๔๙ คน  ๕๐ - ๙๙ คน  ๑๐๐ - 2๙๙ คน  2๐๐ - ๔๙๙ คน  ๕๐๐ - ๙๙๙ คน  ๑,๐๐๐ คน ขึ้นไป | 2  8  7  14  4  3  -  -  - | 8  59  87  375  243  612  -  -  - |
| **รวม** | **38** | **1,384** |

ที่มา : สำนักงานสวัสดิการและคุ้มครองแรงงานจังหวัดตราด ไตรมาส 1 ปี 2559 (มกราคม - มีนาคม 2559)

\* คือ สถานประกอบการ

ในส่วนผลการตรวจ พบว่า สถานประกอบการในไตรมาสนี้ ปฏิบัติถูกต้องตามกฎหมาย จำนวน 42 แห่ง (ร้อยละ 77.78) และพบว่า มีสถานประกอบการปฏิบัติไม่ถูกต้องตามกฎหมายแรงงาน จำนวน 12 แห่ง (ร้อยละ 22.22)

เมื่อสำนักงานสวัสดิการและคุ้มครองแรงงานจังหวัดตราด ตรวจพบว่า สถานประกอบการไม่ปฏิบัติตามกฎหมายคุ้มครองแรงงาน จะมีการดำเนินการเพื่อให้สถานประกอบการนั้นปฏิบัติให้ถูกต้องตามกฎหมายแรงงาน เพื่อให้เกิดความเป็นธรรมแก่ลูกจ้าง ได้แก่ การแนะนำให้ปฏิบัติในสิ่งที่ถูกต้อง การออกหนังสือเชิญพบ ออกคำสั่งให้ดำเนินการ การเปรียบเทียบปรับ หรือการส่งเรื่องดำเนินคดี ทั้งนี้ การจะดำเนินการในลักษณะใดจะพิจารณาตามความรุนแรงของปัญหา(รายละเอียดตามตารางภาคผนวก และแผนภูมิ 23)

**แผนภูมิ 23 เปรียบเทียบสถานประกอบการที่ปฏิบัติถูกต้อง/ ไม่ถูกต้องตามกฎหมายคุ้มครองแรงงาน**

**ไตรมาส 1 ปี 2559 (มกราคม - มีนาคม 2559)**

ที่มา : สำนักงานสวัสดิการและคุ้มครองแรงงานจังหวัดตราด ไตรมาส 1 ปี 2559 (มกราคม - มีนาคม 2559)

สำหรับการตรวจความปลอดภัยในการทำงาน ซึ่งเป็นเครื่องมือในการคุ้มครองดูแล ความปลอดภัย อาชีวอนามัย และสภาพแวดล้อมในการทำงานของลูกจ้าง เป็นอีกมาตรการหนึ่ง ที่ดำเนินการ เพื่อกระตุ้นส่งเสริมให้เจ้าของสถานประกอบการเห็นความสำคัญ และตระหนักถึงเรื่อง ความปลอดภัยในการทำงาน เพราะหากการทำงานมีความปลอดภัย ย่อมส่งผลถึงคุณภาพชีวิตที่ดีของผู้ใช้แรงงานตามมา เมื่อคนงานมีคุณภาพชีวิตที่ดี จะทำงานอย่างมีความสุข และจะส่งผล ต่อผลผลิตที่เพิ่มสูงขึ้นของสถานประกอบการ อันนำไปสู่ผลกำไรตามมาในท้ายที่สุดนั่นเอง

ในรอบไตรมาสที่ 1 ปี ๒๕๕9 (มกราคม - มีนาคม 2559) สำนักงานสวัสดิการและคุ้มครองแรงงานจังหวัดตราด ได้ดำเนินการตรวจความปลอดภัยในสถานประกอบการทั้งสิ้น 54 แห่ง ลูกจ้างผ่านการตรวจทั้งสิ้น 1,434 คน โดยไตรมาสนี้มีสถานประกอบการที่ผ่านการตรวจลดลงจาก ไตรมาสที่แล้วร้อยละ 57.41 (ไตรมาส 4 ปี 2558 สปก. ที่ผ่านการตรวจ 23 แห่ง) ขณะที่สัดส่วนของลูกจ้างที่ได้รับการดูแลคุ้มครองด้านความปลอดภัย เพิ่มขึ้นร้อยละ 4.25 (ไตรมาส 4 ปี ๒๕๕8 ลูกจ้างผ่านการตรวจ 1,495 คน) (รายละเอียดตามตารางภาคผนวก และตาราง 10 - 11)

**ตาราง 10 การตรวจความปลอดภัยในสถานประกอบการจังหวัดตราด จำแนกตามขนาดสถานประกอบการ ไตรมาส 1 ปี 2559 (มกราคม - มีนาคม 2559)**

|  |  |  |
| --- | --- | --- |
| **ขนาดสถานประกอบการ** | **ไตรมาส 1 ปี ๒๕๕9** | |
| **สปก. ที่ผ่านการตรวจ (แห่ง)** | **ลูกจ้างที่ผ่านการตรวจ (คน)** |
| ๑ - ๔ คน  ๕ - ๙ คน  ๑๐ - ๑๙ คน  ๒๐ - ๔๙ คน  ๕๐ - ๙๙ คน  ๑๐๐ - 2๙๙ คน  3๐๐ - ๔๙๙ คน  ๕๐๐ - ๙๙๙ คน  ๑,๐๐๐ คน ขึ้นไป | 4  7  18  17  -  8  -  -  - | 10  40  212  422  -  750  -  -  - |
| **รวม** | **54** | **1,434** |

ที่มา : สำนักงานสวัสดิการและคุ้มครองแรงงานจังหวัดตราด ไตรมาส 1 ปี 2559 (มกราคม - มีนาคม 2559)

**ตาราง 11 การตรวจความปลอดภัยกับการปฏิบัติถูกต้องตามกฎหมายความปลอดภัยจังหวัดตราด**

**ไตรมาส 1 ปี 2559 (มกราคม - มีนาคม 2559)**

|  |  |  |
| --- | --- | --- |
| **ขนาดสถานประกอบการ** | **ไตรมาส 1 ปี ๒๕๕9** | |
| **สปก. ที่ผ่านการตรวจ (แห่ง)** | **สปก.ที่ปฏิบัติถูกต้อง (แห่ง)** |
| ๑ - ๔ คน  ๕ - ๙ คน  ๑๐ - ๑๙ คน  ๒๐ - ๔๙ คน  ๕๐ - ๙๙ คน  ๑๐๐ - 2๙๙ คน  3๐๐ - ๔๙๙ คน  ๕๐๐ - ๙๙๙ คน  ๑,๐๐๐ คน ขึ้นไป | 4  7  18  17  -  8  -  -  - | 3  5  15  14  -  5  -  -  - |
| **รวม** | **54** | **42** |

ที่มา : สำนักงานสวัสดิการและคุ้มครองแรงงานจังหวัดตราด ไตรมาส 1 ปี 2559 (มกราคม - มีนาคม 2559)

ประเภทอุตสาหกรรมที่มีการตรวจความปลอดภัยสูงสุดในไตรมาส 1 ปี ๒๕๕9 คือ ประเภทการขายส่ง การขายปลีก การซ่อมแซมยานยนต์ ฯลฯ จำนวน 22 แห่ง คิดเป็น ร้อยละ 40.74 รองลงมาคือการก่อสร้าง และการผลิต ในสัดส่วนเท่ากัน จำนวน 10 แห่ง คิดเป็นร้อยละ 18.52 และ การโรงแรม และภัตตาคาร จำนวน 8 แห่ง คิดเป็นร้อยละ 14.81 ซึ่งผลการตรวจพบว่าทั้ง 54 แห่ง ปฏิบัติถูกต้องตามกฎหมายความปลอดภัยทั้งหมด จำนวน 42 แห่ง และไม่ถูกต้องตามกฎความปลอดภัยทั้งหมด จำนวน 12 แห่ง (รายละเอียดตามตารางภาคผนวก และตาราง 12)

**ตาราง 12 ผลการตรวจความปลอดภัย/ อัตราการปฏิบัติไม่ถูกต้องตามกฎหมายจังหวัดตราด ไตรมาส 1 ปี 2559 (มกราคม - มีนาคม 2559)**

|  |  |  |  |  |
| --- | --- | --- | --- | --- |
| **ประเภทอุตสาหกรรม** | **สปก.ที่ผ่านการตรวจ** | **ผลการตรวจ** | | **อัตราการปฏิบัติ**  **ไม่ถูกต้อง\*** |
| **ถูกต้อง** | **ไม่ถูกต้อง** |
| ๑. เกษตรกรรม การล่าสัตว์ และการป่าไม้ | 1 | 1 | - | - |
| ๒. การประมง | 1 | - | 1 | - |
| ๓. การทำเหมืองแร่ และเหมืองหิน | 2 | 1 | 1 | - |
| ๔. การผลิต | 10 | 8 | 2 | - |
| ๕. การไฟฟ้า ก๊าซ และการประปา | - | - | - | - |
| ๖. การก่อสร้าง | 10 | 6 | 4 | - |
| ๗. การขายส่ง ขายปลีก การซ่อมแซมยานยนต์ ฯลฯ | 22 | 20 | 2 | - |
| ๘. โรงแรมและภัตตาคาร | 8 | 6 | 2 | - |
| ๙. การขนส่ง สถานที่เก็บสินค้า และการคมนาคม | - | - | - | - |
| ๑๐. ตัวกลางทางการเงิน | - | - | - | - |
| ๑๑. บริการด้านอสังหาริมทรัพย์ การให้เช่าและบริการทางธุรกิจ | - | - | - | - |
| ๑๒. การบริหารราชการ และการป้องกันประเทศ ฯลฯ | - | - | - | - |
| ๑๓. การศึกษา | - | - | - | - |
| ๑๔. งานด้านสุขภาพ และงานสังคมสงเคราะห์ | - | - | - | - |
| ๑๕. กิจกรรมด้านบริการชุมชน สังคมฯ | - | - | - | - |
| ๑๖. ลูกจ้างในครัวเรือนส่วนบุคคล | - | - | - | - |
| ๑๗. องค์การระหว่างประเทศ อื่นๆ และสมาชิก | - | - | - | - |
| **รวม** | **54** | **42** | **12** | **-** |

ที่มา : สำนักงานสวัสดิการและคุ้มครองแรงงานจังหวัดตราด ไตรมาส 1 ปี 25589 (มกราคม - มีนาคม 2559)

หมายเหตุ\* สถานประกอบการที่ปฏิบัติไม่ถูกต้องตามกฎหมายจำแนกตามประเภทอุตสาหกรรม x ๑๐๐

สถานประกอบการที่ผ่านการตรวจจำแนกตามประเภทอุตสาหกรรม

การดำเนินการของเจ้าหน้าที่ในส่วนของสถานประกอบการที่ปฏิบัติไม่ถูกต้องตามกฎหมายความปลอดภัย ประกอบด้วยการให้คำแนะนำในวิธีการปฏิบัติที่ถูกต้อง การออกคำสั่งให้ส่งเอกสารเรียกพบ ปรับปรุง หรือหยุดการใช้เครื่องจักร รวมทั้งการส่งเรื่องดำเนินคดี ทั้งนี้ ในบางแห่งอาจมีการดำเนินการมากกว่า ๑ กรณี

**๔.๒ การประสบอันตราย/เจ็บป่วยจากการทำงาน**

สำหรับการประสบอันตรายหรือเจ็บป่วย เนื่องจากการทำงานในรอบไตรมาส 1 ปี ๒๕๕9เดือนมกราคม - มีนาคม 2559 พบว่า การประสบอันตรายหรือเจ็บป่วยเนื่องจากการทำงานมีทั้งสิ้น 16 คน เป็นการหยุดงานเกิน 3 วัน และหยุดงานไม่เกิน 3 วัน ในสัดส่วนเท่ากัน จำนวน 8 คน คิดเป็นร้อยละ 50 โดย การหยุดงานเกิน 3 วัน ส่วนใหญ่เป็นสถานประกอบการขนาด 1,000 คนขึ้นไป จำนวน 3 คน คิดเป็นร้อยละ 37.5 รองลงมาคือขนาด 1-9 คน, 10-19 8o, 20-49 8o, 50-99 คน และ 200-499 คน ในสัดส่วนที่เท่ากัน จำนวน 1 คน คิดเป็นร้อยละ 12.5 และหยุดงานไม่เกิน 3 วัน ส่วนใหญ่เป็นสถานประกอบการ 100-199 คน จำนวน 3 คน คิดเป็นร้อยละ 37.5 รองลงมาคือขนาด 10-19 คน และ 200-499 คน ในสัดส่วนที่เท่ากัน จำนวน 2 คน คิดเป็นร้อยละ 25 และขนาด 20-49 คน จำนวน 1 คน คิดเป็นร้อยละ 12.5 ตามลำดับ (รายละเอียดตามภาคผนวก และแผนภูมิ 24)

**แผนภูมิ 24 ผู้ประสบอันตรายหรือเจ็บป่วย เนื่องจากการทำงาน จำแนกตามขนาดสถานประกอบการ**

**ไตรมาส 1 ปี ๒๕๕9 (มกราคม - มีนาคม 2559)**

ที่มา : สำนักงานประกันสังคมจังหวัดตราด ไตรมาส 1 ปี 2559 (มกราคม - มีนาคม 2559)

เมื่อพิจารณาผู้ประสบอันตรายหรือเจ็บป่วยจากการทำงาน 16 คน ตามประเภทความร้ายแรง พบว่า เป็นการหยุดงานเกิน ๓ วัน และหยุดงานไม่เกิน ๓ วัน ในสัดส่วนที่เท่ากัน จำนวน 8 คน (ร้อยละ 50) (รายละเอียดตามภาคผนวก และแผนภูมิ 25)

**แผนภูมิ 25 ผู้ประสบอันตรายหรือเจ็บป่วย เนื่องจากการทำงาน จำแนกตามประเภทความร้ายแรง ไตรมาส 1 ปี ๒๕๕9 (มกราคม - มีนาคม 2559)**

ที่มา : สำนักงานประกันสังคมจังหวัดตราด ไตรมาส 1 ปี 2559 (มกราคม - มีนาคม 2559)

สำหรับสาเหตุการประสบอันตรายเนื่องจากการทำงานได้ 3 อันดับ สรุปได้ดังนี้

1. วัตถุหรือสิ่งของตัด/บาด/ทิ่มแทง จำนวน 4 คน คิดเป็นร้อยละ 25
2. หกล้ม, วัตถุหรือสิ่งของพังทลายหล่นทับ, ประสบอันตรายจากท่าทางการทำงาน, อุบัติเหตุจากยานพาหนะ และไฟฟ้าช๊อต ในสัดส่วนเท่ากัน จำนวน 2 คน คิดเป็น ร้อยละ 12.5
3. วัตถุหรือสิ่งของหรือสารเคมีกระเด็นเข้าตา และยกหรือเคลื่อนย้ายของหนัก ในสัดส่วนเท่ากัน จำนวน 1 คน คิดเป็นร้อยละ 6.25

**แผนภูมิ 26 สาเหตุการประสบอันตรายเนื่องจากการทำงาน ไตรมาส 1 ปี ๒๕๕9 (มกราคม - มีนาคม 2559)**

ที่มา : สำนักงานประกันสังคมจังหวัดตราด ไตรมาส 1 ปี 2559 (มกราคม - มีนาคม 2559)

**๔.๓ การแรงงานสัมพันธ์**

นอกเหนือจากภารกิจด้านการคุ้มครองแรงงานและดูแลด้านความปลอดภัย ทั้งแก่ลูกจ้างและนายจ้างแล้ว กระทรวงแรงงานโดยกรมสวัสดิการและคุ้มครองแรงงาน ยังมีภารกิจในการส่งเสริม และพัฒนาระบบแรงงานสัมพันธ์ให้เหมาะสม และสอดคล้องกับสภาพเศรษฐกิจและสังคม เพราะระบบแรงงานสัมพันธ์ไม่เพียงเป็นการป้องกันความขัดแย้ง แต่ยังจะช่วยเสริมสร้างความร่วมมือที่ดีต่อกันระหว่างนายจ้าง ลูกจ้าง และผู้มีส่วนเกี่ยวข้อง โดยมีเป้าหมายหลัก เพื่อเสริมสร้างสันติสุขในวงการแรงงานให้นายจ้าง และลูกจ้าง มีทัศนคติที่ดีต่อกันในการทำงาน ก่อให้เกิดความสัมพันธ์ในเชิงบวก เมื่อมีความเข้าใจกันเป็นอย่างดีย่อมไม่เกิดปัญหาขัดแย้งขึ้น เมื่อปัญหาข้อขัดแย้งไม่มีพลังในการขับเคลื่อนงาน หรือทีมงานก็จะดีนำไปสู่การเพิ่มผลผลิต หรือผลิตภาพในการปฏิบัติงานลูกจ้าง หรือผู้ใช้แรงงานมีความสุขในการทำงาน คุณภาพชีวิตย่อมดีขึ้นในที่สุด ขณะเดียวกันนายจ้างก็มีความสุข เนื่องจากมีผลผลิตเพิ่มขึ้นเป็นผลกำไรตามมา ทั้งนี้ในกลุ่มของนายจ้าง และลูกจ้าง จะมีการตั้งองค์การ เพื่อทำหน้าที่เป็นตัวแทนของตนเอง โดยเมื่อพิจารณาในส่วนองค์การนายจ้าง และลูกจ้าง ณ ปัจจุบัน พบว่า จังหวัดตราดยังไม่มีการจัดตั้งองค์กรนายจ้าง และลูกจ้าง แต่พบว่า จังหวัดตราดได้มีการจดทะเบียนสมาคมนายจ้างผู้ประกอบการค้าวัสดุอุปกรณ์ก่อสร้าง ภาค ๒ จำนวน ๑ สมาคม

สำหรับการเกิดข้อเรียกร้อง/ข้อพิพาทแรงงาน และข้อขัดแย้งในไตรมาส 1 ปี ๒๕๕9 (มกราคม - มีนาคม 2559) จังหวัดตราดไม่พบการเกิดข้อพิพาทแรงงาน และข้อขัดแย้งในสถานประกอบการ มีเพียงการวินิจฉัยเรื่องร้องทุกข์ จำนวน 1 ราย ผู้เกี่ยวข้อง จำนวน 1 คน

**๔.๔ การเลิกจ้างแรงงาน**

สำนักงานประกันสังคมจังหวัดตราด รายงานสถานะการเลิกจ้าง ไตรมาส 1 ปี ๒๕๕9 พบว่า มีสถานประกอบการที่เลิกกิจการ จำนวน 6 แห่ง เป็นสถานประกอบการขนาด 1-9 คน จำนวน 6 แห่ง มีสัดส่วนร้อยละ 0.49 ของสถานประกอบการทั้งหมด (1,658 แห่ง) ลูกจ้างที่ถูกเลิกจ้าง จำนวน 22 คน คิดเป็นร้อยละ 0.53 ของจำนวนลูกจ้างทั้งหมด (19,136 คน) (รายละเอียดตามภาคผนวก และแผนภูมิ 27)

**แผนภูมิ 27 จำนวนสถานประกอบการที่เลิกกิจการ ลูกจ้างที่ถูกเลิกจ้าง จำนวนสถานประกอบการทั้งหมด และจำนวนลูกจ้างทั้งหมดในจังหวัดตราด ไตรมาส 1 ปี ๒๕๕9 (มกราคม - มีนาคม 2559)**

ที่มา : สำนักงานประกันสังคมจังหวัดตราด ไตรมาส 1 ปี 2559 (มกราคม - มีนาคม 2559)

เมื่อพิจารณา พบว่า ประเภทกิจการร้านขายอาหาร โรงแรม ห้องเช่า จำนวน 1 แห่ง คิดเป็นร้อยละ 50 มีผู้ถูกเลิกจ้าง จำนวน 1 คน คิดเป็นร้อยละ 20 และประเภทกิจการการก่อสร้าง จำนวน 1 แห่ง คิดเป็นร้อยละ 50 มีผู้ถูกเลิกจ้าง จำนวน 4 คน คิดเป็นร้อยละ 80 ของสถานประกอบการที่เลิกจ้าง/ลูกจ้างถูกเลิกจ้างทั้งหมด (รายละเอียดตามภาคผนวก และแผนภูมิ 28)

**แผนภูมิ 28 ประเภทกิจการที่เลิกจ้าง/ลูกจ้างที่ถูกเลิกจ้างในจังหวัดตราด ไตรมาส 1 ปี ๒๕๕9 (มกราคม - มีนาคม 2559)**

ที่มา : สำนักงานประกันสังคมจังหวัดตราด ไตรมาส 1 ปี 2559 (มกราคม - มีนาคม 25559)

**๔.๕ การสวัสดิการแรงงาน**

กิจกรรมที่ช่วยสนับสนุนส่งเสริมให้ผู้ใช้แรงงานมีคุณภาพชีวิตที่ดีขึ้น นอกเหนือจาก การตรวจสถานประกอบการเพื่อให้การคุ้มครองให้ผู้ใช้แรงงานตามที่ได้กล่าวมาแล้ว สำนักงานสวัสดิการและคุ้มครองแรงงานจังหวัดตราด ยังมีการส่งเสริมการจัดสวัสดิการแรงงานในสถานประกอบการ โดยในไตรมาส 1 ปี ๒๕๕9 (มกราคม - มีนาคม 2559) ยังไม่มีกิจกรรม

**๕. การประกันสังคม**

ภารกิจด้านการประกันสังคมเป็นอีกภารกิจหนึ่งของกระทรวง โดยสำนักงานประกันสังคมจังหวัดตราด มีหน้าที่ต้องดูแลผู้ใช้แรงงาน เพื่อให้มีคุณภาพชีวิตที่ดีขึ้น และมีหลักประกันชีวิตที่มั่นคง เมื่อยามแก่ชราอีกด้วย ข้อมูล ณ มีนาคม 2559 พบว่า มีสถานประกอบการที่ขึ้นทะเบียนประกันสังคมทั้งสิ้น 1,196 แห่ง โดยส่วนใหญ่เป็นสถานประกอบการขนาด ๐-๒๐ คน มีจำนวน ๑,059 แห่ง คิดเป็น ร้อยละ 88.55 และผู้ประกันตนทั้งสิ้น จำนวน ๑3,708 คน (รายละเอียดตามภาคผนวก และตาราง 12)

**ตาราง 12 จำนวนสถานประกอบการ และลูกจ้างที่ขึ้นทะเบียนประกันสังคมในจังหวัดตราด ไตรมาส 1 ปี ๒๕๕9 (มกราคม - มีนาคม 2559)**

|  |  |  |
| --- | --- | --- |
| **ขนาดสถานประกอบการ** | **สถานประกอบการ (แห่ง)** | **ผู้ประกันตน (คน)** |
| ๐ - ๒๐ คน | ๑,059 | 5,087 |
| ๒๑ - ๕๐ คน | 86 | ๒,715 |
| ๕๑ - ๑๐๐ คน | 28 | 1,839 |
| ๑๐๑ - ๒๐๐ คน | 17 | 2,336 |
| ๒๐๑ - ๓๐๐ คน | 4 | 972 |
| ๓๐๑ - ๔๐๐ คน | 2 | 759 |
| ๔๐๑ - ๕๐๐ คน | - | - |
| ≥๕๐๑คน | - | - |
| **รวม** | **๑,196** | **๑3,708** |

ที่มา : สำนักงานประกันสังคมจังหวัดตราด ไตรมาส 1 ปี 2559 (มกราคม - มีนาคม 2559)

ปัจจุบันจังหวัดตราดมีสถานพยาบาลในสังกัดประกันสังคม ที่เป็นสถานพยาบาลของรัฐบาล จำนวน 1 แห่ง ในด้านสถานะเงินกองทุน พบว่า กองทุนเงินทดแทน ณ สิ้นเดือนมีนาคม 2559 มีเงินกองทุน จำนวน 2,794,261.13 บาท ส่วนสถานะของกองทุนประกันสังคมในปัจจุบัน ณ สิ้นเดือนมีนาคม 2559 มีเงินกองทุน 12,971,850.57 บาท

และในช่วงไตรมาส 1 ปี ๒๕๕9 (มกราคม - มีนาคม 2559) พบว่า มีการใช้บริการของกองทุนประกันสังคม พิจารณาตามประเภทของประโยชน์ทดแทน ซึ่งมี ๗ กรณี ได้แก่ เจ็บป่วย คลอดบุตร ทุพพลภาพ (สะสม) ตาย สงเคราะห์บุตร (สะสม) ชราภาพ และว่างงาน (สะสม) พบว่า มีจำนวนผู้ใช้บริการทั้งสิ้น 10,129 คน คิดเป็นร้อยละ 61.99 ของผู้ประกันตนทั้งหมด (มาตรา ๓๓ และ ๓๙) สำหรับประเภทประโยชน์ทดแทนที่ผู้ประกันตนใช้บริการสูงสุดในไตรมาสนี้ ได้แก่ กรณีสงเคราะห์บุตร (สะสม) มีผู้ประกันตนใช้บริการ จำนวน 7,936 คน คิดเป็นร้อยละ 78.35 ของจำนวนครั้งผู้ใช้บริการทั้งหมด รองลงมาได้แก่กรณีเจ็บป่วย มีผู้ใช้บริการ จำนวน 1,097 คน คิดเป็นร้อยละ 10.83 ของจำนวนครั้งผู้ใช้บริการทั้งหมด กรณีว่างงาน มีผู้ใช้บริการ จำนวน 831 คน คิดเป็นร้อยละ 8.20 ของจำนวนครั้งผู้ใช้บริการทั้งหมด กรณีคลอดบุตร จำนวน 134 คน (1.32) และกรณีทุพพลภาพ จำนวน 63 คน (0.62) ตามลำดับ(รายละเอียดตามภาคผนวก และแผนภูมิ 29)

**แผนภูมิ 29 ผู้ประกันตนในจังหวัดตราดที่ใช้บริการกองทุนประกันสังคม จำแนกตามประเภทประโยชน์ทดแทน ไตรมาส 1 ปี ๒๕๕9 (มกราคม - มีนาคม 2559)**

ที่มา : สำนักงานประกันสังคมจังหวัดตราด ไตรมาส 1 ปี 2559 (มกราคม - มีนาคม 2559)

หากพิจารณาตามปริมาณการจ่ายเงินประโยชน์ทดแทน จะพบว่ามีการจ่ายเงินทั้งสิ้น 12,634,126.12 บาท โดยกรณีสงเคราะห์บุตร จ่ายเงินสูงสุดถึง 3,406,800 บาท คิดเป็นร้อยละ 26.97 ของเงินประโยชน์ทดแทนที่จ่าย รองลงมาคือกรณีคลอดบุตร 3,067,632.50 บาท คิดเป็นร้อยละ 24.28 และกรณีว่างงาน 2,895,752.85 บาท คิดเป็นร้อยละ 22.92 ตามลำดับ (รายละเอียดตามภาคผนวก และแผนภูมิ 30)

**แผนภูมิ 30 การจ่ายเงินประโยชน์ทดแทนจังหวัดตราด จำแนกตามประเภทประโยชน์ทดแทน ไตรมาส 1 ปี ๒๕๕9 (มกราคม - มีนาคม 2559)**

ที่มา : สำนักงานประกันสังคมจังหวัดตราด ไตรมาส 1 ปี 2559 (มกราคม - มีนาคม 2559)